Raja Permaisuri Perak berkenan lancar buku Karya Seni Bidadari

(Tuanku Zara Salim hari ini berkenan melancarkan Buku Karya Seni Bidadari di Dewan Perbandaran Taiping/ BERNAMA)

TAIPING, 17 Mac- Raja Permaisuri Perak Tuanku Zara Salim hari ini berkenan melancarkan Buku Karya Seni Bidadari di Dewan Perbandaran Taiping.Keberangkatan baginda diiringi Yang Dipertua Badan Amal dan Usaha Isteri Negeri Perak (Baiduri), Datin Seri Aezer ZubinBuku Karya Seni Bidadari yang diterbitkan dalam tiga bahasa iaitu Bahasa Melayu, Bahasa Inggeris dan Bahasa Cina merupakan ilustrasi seni dan kreatif pelajar-pelajar serta pelatih insan bermasalah intelek yang dijual pada harga RM25 senaskah.Buku tersebut merupakan inisiatif Persatuan Insan Bermasalah Intelek Perak (PAFID) dalam mengumpul dana bagi pembangunan Sekolah Semangat Maju.

(Tuanku Zara sempat meluangkan masa melawat ruang pameran yang menempatkan hasil seni kreatif pelajar-pelajar berkenaan/ BERNAMA)

Menurut Presiden PAFID, Alex Loh Peng Wee, setiap lukisan yang ada dalam buku berkenaan menggambarkan emosi insan bermasalah intelek digambarkan dari sudut mata mereka."Melihat kepada karya mereka, saya berasa terharu atas keupayaan mereka menzahirkan idea-idea di luar jangkaan dengan potensi mereka harus diberi keutamaan dan diberi pengiktirafan. "Seharusnya ini akan memberi kesedaran kepada kita untuk menghargai dan menyayangi mereka. Mereka merupakan sebahagian daripada anggota masyarakat dan warga kita yang tidak boleh dipinggirkan," katanya.Dalam pada itu, Alex berkata PAFID mengelolakan sebuah taska, lima buah Sekolah Semangat Maju dan lima bengkel Perlindungan Semangat Maju iaitu di Ipoh, Taiping, Sitiawan, Kuala Kangsar dan Batu Gajah.Menurutnya, sehingga kini terdapat 460 kanak-kanak dan dewasa berdaftar di bawah PAFID termasuk 200 orang pelatih dewasa yang ditempatkan bekerja di kilang dan bengkel di bawah kelolaan PAFID.


KYNS komited tingkat kualiti pendidikan, latihan

SEREMBAN, 17 Mac- Budaya inovasi serta kreativiti, perlu menjadi amalan Kolej Yayasan Negeri Sembilan (KYNS) dalam menghasilkan kaedah serta pendekatan berkesan. Jelas Menteri Besar, Datuk Seri Aminuddin Harun, keperluan itu berupaya untuk meningkatkan kualiti pendidikan serta latihan. Justeru, warga KYNS harus peka dan responsif dengan tuntutan semasa industri dalam melahirkan modal insan berpengetahuan serta berkemahiran tinggi."Dengan pengiktirafan yang telah diperolehi daripada Jabatan Pembangunan Kemahiran (JPK) dan pelbagai agensi lain,  KYNS hari ini bersedia untuk menjadi destinasi utama para belia khususnya lepasan Sijil Pelajaran Malaysia (SPM) selepas menamatkan pengajian di peringkat sijil dan diploma, bagi graduan yang mampu dan berminat, boleh meneruskan pengajian ke peringkat yang lebih tinggi iaitu di peringkat universiti sama ada ijazah, sarjana dan PhD," katanya.Beliau berucap demikian pada Majlis Konvokesyen Kolej Yayasan Negeri Sembilan  (KYNS) Kali Ke 9 Tahun 2023,di Seremban.

(Menteri Besar Negeri Sembilan, Datuk Seri Aminuddin Harun)

Dalam majlis tersebut, seramai 580 graduan diraikan dan menerima anugerah masing-masing.Sempena Ulang Tahun ke-30 penubuhan KYNS, Aminuddin juga berharap agar KYNS dapat membantu usaha meningkatkan taraf sosio-ekonomi masyarakat dan mobiliti sosial khususnya di kawasan pinggir bandar dan luar bandar.


Mangsa banjir di Johor berkurang kepada 26,381 pagi ini

JOHOR BAHRU, 17 Mac - Jumlah mangsa banjir di Johor berkurang kepada 26,381 orang pada 8 pagi ini, menurut Jawatankuasa Pengurusan Bencana Negeri (JPBN).Jumlah itu berkurangan berbanding 28,008 orang direkodkan malam tadi. Menurut JPBN, kesemua mangsa daripada 7,418 keluarga ditempatkan di 95 pusat pemindahan sementara (PPS) di Batu Pahat dan Segamat.Sementara itu, Batu Pahat kekal daerah paling teruk terjejas dengan jumlah mangsa 26,337 orang daripada 7,404 keluarga.Manakala Segamat seramai 44 orang daripada 14 keluarga.Menurut JPBN, sebanyak lima jalan di Batu Pahat masih ditutup untuk kenderaan ringan kerana ditenggelami banjir.Katanya, hanya kenderaan berat dibenarkan untuk melalui jalan-jalan tersebut.Penutupan itu melibatkan Jalan Parit Haji Arif/Sri Dayung berhampiran Jambatan Sri Dayung; Jalan Parit Jambi (Jambatan Parit Jambi); Jalan Haji Arif (Klinik Kesihatan Sri Medan); Jalan Parit Warijo (sepanjang jalan) dan Jalan Sri Bengkal (Kampung Sri Bengkal).- Dalam pada itu, cuaca diramal cerah di kesemua 10 daerah pada pagi ini selain tiada sungai yang berada di paras bahaya.


Beri ruang, masa ibu menyusui bayi 'memerah susu'- Pakar

KUALA LUMPUR, 17 Mac – Dasar kesamaan jantina membuka banyak peluang untuk kaum wanita meneroka bidang ekonomi serta sosial termasuk peluang perkembangan kerjaya.Namun bagaimana pula dengan hak untuk golongan wanita bergelar ibu yang menyusukan anak apabila mereka kembali bekerja selepas cuti bersalin dan perlu mengambil masa untuk ‘memerah susu’? Di Malaysia, tidak ada masa diperuntukkan di bawah sebarang undang-undang untuk memberikan masa rehat bagi tujuan berkenaan.Bagaimanapun, dalam sektor kerajaan dan swasta, ibu yang menyusui anak diketahui akan ‘menyelinap’ seketika ke satu tempat terlindung untuk ‘memerah susu’ dan kebanyakan ketua mereka seakan tutup mata untuk memastikan kesejahteraan pekerja mereka serta bayi masing-masing.Namun, bukanlah semua majikan memahami keperluan wanita yang menyusui anak untuk mengambil sedikit masa untuk ‘memerah susu’, menyebabkan ramai wanita terpaksa menanggung kesakitan ‘bengkak susu kerana susu yang berlebihan tidak dikeluarkan’ sehingga anak mereka tidak dapat menikmati susu ibu.Masa rehat untuk memerah susu adalah masa untuk pekerja yang juga menyusui anak memerah susu dengan bantuan pam. (Susu ini lazimnya disimpan di dalam botol yang diletakkan di dalam peti sejuk dan dibawa pulang apabila habis waktu bekerja untuk diberi kepada bayi mereka.)Sebagai contoh, di Emiriah Arab Bersatu (UAE), satu undang-undang diluluskan pada tahun 2014 yang memerlukan semua pejabat kerajaan menyediakan kemudahan yang diperlukan serta waktu memerah susu selama sejam untuk semua ibu yang menyusui bayi mereka.Filipina juga mempunyai undang-undang yang sama yang memberikan hak kepada semua ibu yang menyusui bayi waktu rehat minimum 40 minit untuk memerah susu di tempat kerja mereka.Profesional perubatan serta pihak yang menyokong penyusuan badan yang ditemu bual Bernama menggesa kerajaan untuk memasukkan masa rehat memerah susu ke dalam undang-undang yang berkaitan. Ini akan menjadikan sebagai wajib untuk pemberian masa rehat bagi tujuan berkenaan dan memerlukan majikan menyediakan kemudahan bagi pekerja wanita yang menyusui bayi mereka.PINDA UNDAN-UNDANG BERKAITANPeguam kanan Kitson Foong berkata, untuk mengiktiraf hak ibu bekerja untuk penyusuan badan, kerajaan boleh meminda undang-undang yang ada berkait dengan pekerja seperti Akta Kerja 1955, Akta Keselamatan dan Kesihatan Pekerjaan 1994 serta akta atau peraturan lain yang berkatan.“Pindaan berkenaan juga perlu meletakkan dan/atau mewajibkan majikan menyediakan masa rehat memerah susu dan/atau kemudahan yang diperlukan di pejabat bagi membolehkan ibu bekerja menggunakan hak berkenaan, dan kegagalan untuk mematuhi undang-undang berkenaan boleh menyebabkan tindakan undang-undang, ” jelasnya.Menurut beliau, Kementerian Sumber Manusia perlu menerbitkan garis panduan yang jelas kepada majikan tentang bagaimana mereka perlu memberi ruang kepada amalan penyusuan badan di tempat kerja masing-masing.Di bawah Polisi Penyusuan Susu Ibu Kebangsaan Kementerian Kesihatan Malaysia, ibu yang menyusui bayi mereka digalakkan berbuat demikian untuk sekurang-kurangnya enam bulan. Bagaimanapun, ramai ibu yang bekerja menghadapi masalah untuk kekal menyusui bayi mereka apabila mereka kembali bekerja kerana kurang kemudahan dan masa untuk memerah susu.Pengarah Urusan Asia Recruit Damien Lim berkata, masa rehat memerah susu perlu diamalkan dalam semua industri, sama ada kerajaan atau swasta.Peruntukan masa rehat itu, kata beliau, akan meningkatkan produktiviti pekerja berkenaan memandangkan kesihatan ibu dan bayi mereka yang baharu dilahirkan dilindungi dengan baik.“Menyediakan masa rehat yang sebegitu serta kemudahan yang berkaitan bukan sahaja membantu mereka yang baharu bergelar ibu tetapi juga meningkatkan kesejahteraan diri mereka. “Masa rehat sedemikian juga menjadi tambahan faedah kepada pekerja yang boleh menaikkan moral mereka serta produktiviti dan mungkin juga mengurangkan berlakunya pekerja yang tidak datang bekerja,” tambahnya.Menurut Pakar Perunding Pediatrik Prince Court Medical Centre Dr Anna Padmavathy Soosai, majikan perlu menimbangkan masa rehat untuk memerah susu sebagai masa rehat penting untuk ibu yang menyusui bayi memandangkan ini juga menyumbang kepada kesihatan bayi yang baharu lahir.Beliau berpandangan, pekerja yang menyusui badan bayi mereka perlu diberi dua atau tiga masa rehat sehari, dengan setiap sesi selama sekurang-kurangnya setengah jam “kerana ibu perlu mengikut rentak penyusuan badan yang mereka amalkan”.Menurut beliau, keengganan memberikan ibu yang menyusui bayi mereka hak untuk memerah susu akan menyebabkan si ibu menanggung penyakit serius akibat tidak mengikuti rutin memerah susu.“Susu badan akan berkurangan kerana payu dara kurang dirangsang atau payu dara ibu akan membengkak kerana mengandungi lebihan susu dan boleh mengakibatkan jangkitan dan amat menyakitkan. Akhirnya si ibu tidak boleh bekerja dengan baik,” kata Dr Anna.Beliau menambah, memandangkan proses memerah susu perlu dilakukan dalam persekitaran yang bersih, syarikat perlu menyediakan ibu yang menyusui bayi kemudahan yang sempurna dan bukan mengarahkan mereka melakukannya di dalam bilik air."Jika persekitaran tidak bersih, tiada gunanya kerana si ibu akan memberi susu yang mungkin sudah tercemar kepada bayi mereka,” katanya.

KELEBIHAN PENYUSUAN BADANPegawai perubatan Dr Intan Athirah Shaharin turut menyatakan sokongan beliau untuk mewajibkan masa rehat untuk memerah susu bagi ibu yang menyusu badan bayi mereka.“Penyusuan susu ibu kepada bayi mempunyai banyak kelebihan untuk kedua-dua ibu dan bayi. Susu ibu menyediakan nutrisi yang terbaik untuk bayi. Ia mengandungi antibodi untuk melawan jangkitan serta meningkatkan tambahan berat badan yang sihat.“Penyusuan cara ini juga mengurangkan berlakunya sindrom kematian bayi secara mengejut. Ibu juga akan mendapat manfaat kerana ia boleh membantu mereka mengurangkan berat badan, membantu mengecutkan rahim serta dan dapat menjalin hubungan erat ibu dan bayi, yang turut mengurangkan kemurungan selepas bersalin,” katanya.Sementara itu, Bernama, turut mendapatan pandangan beberapa ibu yang menyusui bayi mereka dan berkongsi pengalaman pahit kerana tidak mendapat kemudahan ruang yang sesuai untuk memerah susu.Salah seorang daripada mereka ialah guru sekolah rendah Fatin Sabrina Sanuzi, 24. Menurut Fatin Sabrina, di tempat kerja beliau tidak ada tempat sesuai untuk memerah susu dan tidak ada masa rehat diberikan untuik tujuan itu.“Saya gunakan masa lapang saya untuk memerah susu dan ada kalanya saya lakukan semasa saya sedang makan,” katanya.Seorang lagi yang menyusu badan bayi yang tidak mahu namanya disiarkan berkata, beliau pernah bekerja sebagai eksekutif khidmat pelanggan dengan sebuah platform membeli-belah dalam talian e-dagang tetapi berhenti kerja selepas majikannya mengarahkan beliau memerah susu di dalam bilik air. “Saya kemudiannya terpaksa melakukannya di surau wanita tetapi rasa amat tidak selesa kerana payu dara saya terdedah kepada wanita yang datang untuk solat.“Dan bila saya minta masa rehat untuk memerah susu, ketua saya amat tidak senang dengan permintaan saya,” tambahnya.Beliau kemudiannya mendapat kerja dengan sebuah syarikat yang memperuntukkan masa rehat 30 minit untuk memerah susu cuma ketuanya tidak memberikan banyak sokongan di dalam hal itu.“Tak banyak syarikat yang menganggap masa rehat untuk memerah susu itu penting.“Saya berasa kecewa apabila ketua pasukan saya berkata beliau yang akan buat keputusan bila saya boleh ambil masa rehat untuk memerah susu dan tempoh masa untuk melakukannya. Hanya seorang ibu itu tahu bila masanya untuk memerah susu dan berapa lama proses itu kerana ia bergantung kepada jumlah susu yang dihasilkan, ” katanya.Beliau mendakwa, ketua pasukannya hanya memberi masa rehat 10 minit untuk memerah susu.“Selepas beberapa perbincangan, ketua saya membenarkan saya membuat keputusan bila masa rehat untuk memerah susu berdasarkan peraturan syarikat tetapi ketua saya yang lain membuatkan saya tidak selesa dengan bertanya dalam kumpulan kerja saya ke mana saya menghilang meskipun masa rehat itu sudah dimasukkan dalam jadual kerja saya,” tambahnya.Diterjemah oleh Melati Mohd Ariff - BERNAMA


Tamadun negara runtuh jika akidah tidak dipertahankan

PUTRAJAYA, 16 Mac- Tamadun sesebuah negara akan runtuh sekiranya kekuatan akidah tidak dipertahankan sambil membiarkan sifat tamakkan kuasa dan kekayaan berleluasa.Perdana Menteri Datuk Seri Anwar Ibrahim berkata, pemimpin perlu sentiasa memelihara akhlak yang baik dan menegur dengan berhemah dalam menunaikan tanggungjawab kepada rakyat dan negara."Perbedaan daripada Umran Badawi (peradaban rendah) kepada Umran Hadhari (peradaban tinggi) tetapi dia tidak kekal kerana lunturnya semangat, lunturnya akhlak. Pimpinan sudah gelojoh dengan kuasa, dengan kekayaan, dengan rasuah dengan fasad (kerosakan). Maka kata Abdul rahman ibn Khaldun, bila hilangnya semangat ini, generasi berikutnya akan luntur dan tamadun itu akan runtuh," kata Anwar di Majlis Ilmu Madani di Seri Perdana di sini malam tadi.Konsep Malaysia Madani yang diperkenalkannya menjurus kepada pembinaan sebuah tamadun dengan nilai dan akhlak terpuji serta memberi khidmat sama rata kepada rakyat berbilang kaum di negara ini.

(Datuk Seri Anwar berkata tamadun negara runtuh jika akidah tidak dipertahankan)


RM850 sebulan hanya imbuhan bukan gaji imam

KUALA LUMPUR, 16 Mac - Sebanyak RM146.6 juta peruntukan disalurkan oleh Jabatan Kemajuan Islam Malaysia (Jakim) kepada 14, 373 orang imam masjid kariah di seluruh negara pada tahun lalu.Menteri Di Jabatan Perdana Menteri (Hal Ehwal Agama), Senator Datuk Mohd Na’im Mokhtar berkata peruntukan itu merupakan pembayaran berbentuk imbuhan sebanyak RM850 secara bulanan kepada imam-imam masjid yang bukan gaji dan tidak dapat dibandingkan dengan paras gaji minima."Selain pemberian imbuhan berkenaan, para imam turut diberikan caruman Pertubuhan Keselamatan Sosial (Perkeso) dan bantuan RM600 secara one off pada tahun ini, meningkat berbanding tahun sebelumnya iaitu RM500," katanya di Dewan Rakyat hari ini.Tambahnya, Kerajaan Persekutuan juga sangat peka dengan sentiasa mengkaji dan membuat penilaian berkaitan imbuhan bulanan imam masjid kariah dari semasa ke semasa dan juga berdasarkan kepada situasi kewangan negara.“Pada tahun 2011 pula, dalam pembentangan Bajet 2011, Perdana Menteri ketika itu telah mengumumkan kenaikan kadar imbuhan bulanan imam masjid kariah kepada RM 750 sebulan.“Melalui pembentangan Bajet Tahun 2017 yang diumumkan pada Oktober 2016, kerajaan telah bersetuju untuk menaikkan kadar imbuhan bulanan imam sekali lagi kepada RM 850 sebulan,” jelasnya.Beliau berkata demikian ketika menjawab pertanyaan Datuk Shamshulkahar Mohd (BN-Jempol) yang meminta kerajaan menyatakan pertimbangan menaikkan elaun imam masjid dengan mengambi kira kos sara hidup yang meningkat.

(Menteri Di Jabatan Perdana Menteri (Hal Ehwal Agama), Senator Datuk Mohd Na’im Mokhtar)


Mahkamah keluar waran tangkap terhadap ADUN Bukit Payong

KUALA TERENGGANU, 16 Mac - Mahkamah Tinggi Kuala Terengganu di sini hari ini mengeluarkan waran tangkap terhadap Ahli Dewan Undangan Negeri (ADUN) Bukit Payong, Mohd Nor Hamzah kerana gagal menghadiri perbicaraan berhubung petisyen pilihan raya yang difailkan calon Barisan Nasional (BN) untuk membatalkan kemenangan Tan Sri Abdul Hadi Awang di Parlimen Marang pada Pilihan Raya Umum ke-15 (PRU-15).

Hakim Mahkamah Tinggi Kuala Terengganu, Datuk Hassan Ghani mengeluarkan arahan berkenaan selepas kegagalan Mohd Nor memberi kerjasama untuk hadir ke mahkamah.

Menurut peguam mewakili pempetisyen, beliau yang juga Exco Pembangunan Insan, Dakwah dan Penerangan negeri gagal mematuhi perintah mahkamah bagi perbicaraan petisyen pilihan raya parlimen Marang pada hari ini iaitu 16 Mac.

"Pada 14 Mac lalu, Datuk Hassan telah mengarahkan Mohd Nor untuk hadir semula ke mahkamah pada hari ini untuk sambung memberikan keterangan.

"Namun begitu, pada pagi ini beliau telah gagal untuk menghadirkan diri ke Mahkamah," katanya kepada RTM.

Mahkamah menetapkan perbicaraan berhubung petisyen berkenaan disambung pada 19 Mac ini.

Pada 3 Januari lalu, Badan Perhubungan UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu, Marang-Kemaman.

Petisyen membabitkan tiga Parlimen itu difailkan di Mahkamah Tinggi Kuala Terengganu mengikut Akta Kesalahan Pilihan Raya 1954.

Pengerusi Badan Perhubungan UMNO Terengganu, Datuk Seri Ahmad Said, dilaporkan berkata petisyen itu difailkan antara lain atas dakwaan PAS telah menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022, beberapa hari sebelum PRU15 melalui program i-Pencen, i-Belia dan i-Siswa.


Penceramah agama di masjid, surau di Johor perlu dapat tauliah MAINJ

ISKANDAR PUTERI, 16 Mac- Semua penceramah agama yang ingin menyampaikan ceramah di masjid atau surau di Johor perlu mendapat pentauliahan daripada Majlis Agama Islam Negeri Johor (MAINJ).Sultan Johor, Sultan Ibrahim Sultan Iskandar menitahkan perkara itu, bagi memastikan tidak ada kekeliruan dalam kalangan umat Islam khususnya golongan muda berhubung fahaman agama."Sekiranya ada mana masjid atau surau yang gagal mematuhi peraturan ini maka semua ahli jawatankuasanya akan di ambil tindakan dan dipecat. Tindakan ini bukanlah untuk menghalang program penyebaran ilmu Islam tetapi adalah untuk mengawal penyebaran fahaman yang meleweng atau terpesong," titah baginda.

(Sultan Johor, Sultan Ibrahim Sultan Iskandar)

Baginda bertitah demikian ketika merasmikan pembukaan Mesyuarat Pertama Bagi Penggal Persidangan Kedua Dewan Undangan Negeri (DUN) Johor ke-15, di Bangunan Sultan Ismail, hari ini.Pihak AJK masjid atau surau boleh mendapatkan kebenaran untuk melaksanakan program ceramah agama, daripada Pejabat Kadi Daerah masing-masing.Baginda turut bertitah agar mutu pendidikan agama di sekolah serta Institusi Pengajian Tinggi (IPT) dapat ditingkatkan bagi melahirkan warga muda yang lebih berilmu.Pada 8 Mac lalu, Sultan Ibrahim dilaporkan memperkenankan langkah MAINJ untuk mengambil tindakan undang-undang kepada mana-mana individu yang didapati mengajar atau memberi syarahan agama Islam tanpa tauliah di negeri ini.Tindakan undang-undang juga dilaporkan akan diambil terhadap penganjur acara atau program berkenaan yang dianggap sebagai bersubahat.Mana-mana penganjur kepada acara mengajar dan memberi syarahan agama Islam menggunakan penceramah yang tidak bertauliah dari MAINJ adalah melakukan satu kesalahan penyubahatan di bawah Seksyen 43 Enakmen Kesalahan Jenayah Syariah 1997.Jika sabit kesalahan, mereka boleh dedenda sehingga RM5,000 atau penjara maksimum tiga tahun atau sedua-duanya sekali," katanya.Mereka yang didapati mengajar dan memberi syarahan agama Islam di negeri ini tanpa tauliah adalah melakukan kesalahan yang boleh diambil tindakan mengikut Seksyen 119(1) Enakmen Pentadbiran Agama Islam (Negeri Johor) 2003 dan Seksyen 11 Enakmen Kesalahan Jenayah Syariah 1997.Mereka yang diambil tindakan atas kesalahan itu boleh didenda sehingga RM5,000 atau penjara maksimum tiga tahun atau kedua-duanya, jika sabit kesalahan.


Perspektif: Menu Rahmah menyatukan semua

KUALA LUMPUR, 16 Mac - Mungkin sesetengah daripada kita melihat nilai RM5 itu tidak sebesar mana, namun bagi Low Ah Heng, harkat tersebut cukup bermakna dalam membantunya meneruskan kelangsungan hidup yang kini dihimpit oleh kenaikan kos. Dia yang merupakan jiran penulis sejak 10 tahun lepas, mengakui inisiatif Menu Rahmah yang dilaksanakan kerajaan sejak 31 Jan lepas, sangat membantu golongan B40 sepertinya, bukan sahaja bagi menikmati makanan pada harga murah, iaitu RM5, tetapi juga seimbang.Bekerja sebagai pemandu e-panggilan, duda tiga anak itu berkata dengan pendapatan sekitar RM2,000 sebulan, itupun tidak menentu, dia terikat dengan pelbagai perbelanjaan termasuk kos penjagaan ibunya yang uzur di rumah.“Ada yang bagi pandangan, jika mahu jimat masak di rumah dan bawa bekal. Akan tetapi bagi saya, langkah itu agak renyah sebab awal pagi lagi saya sudah sibuk sediakan keperluan emak sebelum keluar bekerja, jadi memang tidak sempat,” kongsi anak jati Kuala Lumpur itu dengan penulis baru-baru ini. Menurutnya, sebelum Menu Rahmah diperkenalkan, dia membelanjakan sekitar RM20 untuk membeli makanan yang lengkap dengan lauk ayam atau ikan berserta sayur untuk dia dan ibunya.“Sejak ada Menu Rahmah ini, saya hanya membelanjakan RM10 untuk kami berdua, dan hidangan juga lengkap,” ujarnya, menambah nilai tersebut amat berbaloi buat dirinya, terutama ketika “tengah-tengah bulan”. UNTUK SEMUA Dalam pada itu, dia yang mahu disapa sebagai Ah Heng, turut menyatakan rasa terperanjat apabila mendapati menu tersebut ditawarkan oleh restoran bangsa lain memandangkan selama ini dia menganggap Menu Rahmah hanya disediakan oleh pengusaha Melayu. “Sekarang tidak susah nak jumpa menu ini. Kedai mamak atau Cina juga menyediakan Menu Rahmah,” katanya.Pemerhatian penulis mendapati kebanyakan pengusaha makanan di kawasan petempatan kami di Selayang, tidak kira gerai di tepi jalan atau premis kekal, menjual Menu Rahmah, merangkumi masakan Melayu dan Thailand. Malah, kedai berkonsepkan kopitiam juga tidak ketinggalan menawarkan menu itu.Hakikatnya, penyertaan Menu Rahmah ini membabitkan pengusaha pelbagai kaum, sekali gus menyanggah dakwaan segelintir pihak bahawa program itu tidak mendapat sambutan daripada peniaga makanan bukan Melayu.Sebelum ini, Menteri Perdagangan Dalam Negeri dan Kos Sara Hidup Datuk Seri Salahuddin Ayub dilapor menegaskan inisiatif yang dilancarkan pada 31 jan lepas itu mendapat sokongan masyarakat berbilang kaum.“Tidak benar (program tidak dapat sambutan daripada pengusaha bukan Melayu) kerana ketika idea Menu Rahmah ini dicadangkan, yang pertama tampil adalah persatuan peniaga India Muslim, kedai makan kaum India dan pengusaha restoran tomyam.“Jadi, tidak ada isu program Menu Rahmah ini tidak mendapat sokongan kaum selain Melayu. Janganlah kita jadikan perkara ini sebagai isu kaum, sebaliknya amalkan konsep Rahmah for all,” kata Salahuddin, dipetik oleh media.Malah, kata Menteri itu, persatuan peniaga kaum Cina juga mahu menjayakan Menu Rahmah bagi memperluas manfaat yang diterima oleh rakyat.

RAIKAN PERBEZAAN Mengulas polemik Menu Rahmah hanya disertai oleh kaum Melayu, pensyarah kanan di Jabatan Antropologi dan Sosiologi, Fakulti Sastera dan Sains Sosial, Universiti Malaya Mejar Dr Syed Abdul Razak Sayed Mahadi berkata selain menjadi keperluan asas manusia, makanan juga merupakan medium interaksi sosial dalam sesebuah masyarakat. Makanan juga adalah wahana bagi memperkenalkan identiti dan budaya masyarakat, tambah beliau..“Setiap manusia yang bernafas perlu makan, jadi, untuk mendapatkan makanan atau sumber makanan itu sendiri kita perlu ada interaksi sesama kita (dalam urusan jual beli), melibatkan mereka daripada pelbagai latar belakang serta agama, dan kita seharusnya meraikan perbezaan ini.“Oleh itu, seharusnya tidak perlu ditimbulkan isu Menu Rahmah untuk satu kaum sahaja kerana menu makanan kita juga kebanyakannya adalah sama,” jelasnya lagi sambil memberi contoh nasi yang merupakan makanan ruji semua kaum di negara ini.“Kalau kedai Melayu jual nasi berserta lauk-pauk, kaum lain juga boleh menikmatinya,” tambah beliau.Syed Abdul Razak turut memberi contoh Menu Rahmah yang ditawarkan oleh beberapa rangkaian makanan segera, yang katanya dinikmati oleh semua kaum.“Yang menariknya, apabila restoran makanan segera menawarkan Menu Rahmah, maka mereka yang kurang berkemampuan juga boleh menikmati hidangan ini,” kata beliau lagi. BERI SOKONGAN  Syed Abdul Razak menyifatkan Menu Rahmah sebagai satu usaha kerajaan yang mendengar, meneliti dan menterjemah suara hati rakyat yang ramai daripadanya sedang mendepani era sukar.Sehubungan itu, beliau melihat tindakan sesetengah pihak mempolitikkan Menu Rahmah hanya bertujuan menggagalkan inisiatif tersebut. “Apabila semua mahu dipolitikkan dan dipandang dari sudut negatif, siapa sahaja yang memerintah dan melaksanakan dasar, pasti usaha itu sukar dijayakan.“Menu Rahmah bukan hanya boleh dinikmati oleh kumpulan B40 tetapi merentasi semua latar belakang ekonomi,” tegas beliau.Berharap inisiatif itu akan berkekalan, Syed Abdul Razak berkata penawaran Menu Rahmah sebenarnya mewujudkan situasi “menang-menang” bagi semua yang terlibat.Seharusnya usaha yang baik demi kebajikan rakyat disokong oleh semua pihak, tidak kira fahaman politik, dan penulis, walaupun tidak pernah mencuba Menu Rahmah, juga ingin melihat golongan seperti Ah Heng terus dibantu oleh pihak berwajib. - BERNAMA


Individu bekerja sendiri digesa carum SKSPS

(Mereka yang bekerja sendiri termasuk petani, nelayan, peniaga dan penjaja di Melaka digesa mencarum di bawah SKSPS/ Foto Hiasan)

MELAKA, 16 Mac- Hanya 8,600 pekerja sendiri di Melaka yang mencarum dan berdaftar di bawah Skim Keselamatan Sosial Pekerjaan Sendiri (SKSPS) PERKESO.Pengarah PERKESO Melaka, Abd Razak Omar berkata jumlah itu masih kecil berbanding jumlah sebenar pekerja sendiri di negeri itu termasuk penjaja kecil, nelayan dan petani ."Jadi angka ini kecil sangat kecil dan kerana itu saya menggesa supaya mereka bekerja sendiri ini sama ada peniaga, penjaja, nelayan tampil untuk membuat pendaftaran kepada PERKESO supaya mereka sama-sama akan dapat perlindungan di bawah skim keselamatan sosial." katanya.Melalui skim ini katanya lapan faedah bakal diterima pencarum antaranya Faedah Perubatan, Faedah Hilang Upaya Kekal dan Faedah Orang Tanggungan.

(Pengarah PERKESO Melaka, Abd Razak Omar)

Terdahulu beliau menyampaikan sumbangan kepada Chong Lai Ling, 54, balu kepada orang berinsurans (OB), mendiang Cheah Chong Leng dalam kunjungan skuad Prihatin PERKESO di Kampung Tujuh, Gajah Berang.Mendiang Cheah, 51, yang bekerja sebagai pengayuh beca sejak 2018 terlibat dalam kemalangan pada 8 Disember lepas ketika perjalanan dari rumah ke tempat simpanan beca dan meninggal dunia semasa rawatan di Unit Rawatan Rapi (ICU) Hospital Melaka.Waris iaitu balu dan anak kepada OB layak menerima faedah orang tanggungan berjumlah RM945 sebulan serta faedah pengurusan mayat yang dibayar secara sekali beri berjumlah RM2,000.Dalam pada itu Abd Razak berkata Perkeso Melaka telah melunaskan tuntutan pelbagai faedah kepada 19,030 pekerja dengan bayaran lebih RM29.9 juta pada tahun lepas.Katanya sehingga Februari lalu Perkeso telah membayar lebih RM4.79 juta kepada 1,452 pekerja membabitkan faedah seperti hilang upaya sementara, hilang upaya kekal, pencen faedah orang tanggungan, pencen ilat, pencen penakat dan faedah pengurusan mayat.


Perkenal modul PPI di Tabika Kemas mulai tahun ini

KOTA BHARU, 14 Mac - Kerajaan menambah baik kurikulum pendidikan Islam sedia ada di Tabika Jabatan Kemajuan Masyarakat (Kemas) dengan memperkenalkan modul Penghayatan Pendidikan Islam (PPI) mulai pengambilan tahun ini seluruh negara.Timbalan Perdana Menteri, Datuk Seri Dr Ahmad Zahid Hamidi berkata, aspek ibadah dan pembelajaran al-Quran merupakan antara fokus yang akan didedahkan kepada kanak-kanak.Beliau berkata, bagi aspek ibadah khususnya fardu kifayah akan memberi penekanan terhadap Rukun Iman dan Rukun Islam.  Katanya, ia turut disertakan dengan beberapa praktikal serta pendekatan secara amali termasuk wuduk, penyucian, solat dan ibadat.  Pada masa sama, ia tidak akan mengenepikan kanak-kanak agama lain yang turut bebas untuk beragama dan mereka boleh memulakan pendidikan dalam agama masing-masing.  "Kita telah memfokuskan untuk memberikan pendedahan kepada kanak-kanak ini tentang dua aspek iaitu aspek ibadah khususnya fardu kifayah yang memberikan penekanan terhadap rukun iman dan rukun islam.aspek yang kedua ialah pelajaran al-Quran dimana kita akan memberikan penekanan penghafalan, muqaddam dan juga juzuk yang ke 30 al-Quran," kata Ahmad Zahid di sini.Beliau berkata demikian ketika ditemui pemberita di Program Ramah Mesra bersama Kakitangan Kemas Kelantan di Auditorium Jabatan Kebudayaan dan Kesenian Kelantan, di Tanjong Chat di sini.

(Ahmad Zahid yang juga Menteri Kemajuan Desa dan Wilayah berkata,modul ini akan dimulakan tahun ini yang melibatkan 250,000 kanak-kanakdi seluruh negara termasuk pengambilan baru)

Pada perkembangan lain, beliau berkata, kerajaan juga berhasrat untuk menjadikan komunikasi digital sebagai modul baharu kepada pemaju dan pendidik masyarakat di Kemas.  Ahmad Zahid berkata, pendigitalan harus dilakukan dalam masa terdekat tanpa mengabaikan komunikasi bersemuka yang turut penting pada masa ini.


Siri jelajah perjelas isu tuntutan kumpulan Sulu akan diadakan

KOTA BHARU, 15 Mac - Kerajaan akan mengadakan siri jelajah ke beberapa negara untuk menjelaskan berkenaan kes isu tuntutan kumpulan Sulu.  Timbalan Perdana Menteri, Datuk Seri Dr Ahmad Zahid Hamidi berkata, siri jelajah berkenaan akan dilakukan oleh Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman. Beliau berkata, siri jelajah itu untuk menjelaskan kepada rakyat bahawa kumpulah Sulu ini adalah pengganas.  Katanya, kumpulan Sulu bukan sahaja dikategorikan sebagai penyeludup atau penceroboh tetapi juga pengganas.  Menurutnya, gambaran ini harus dihebohkan ke seluruh dunia kerana kumpulan pengganas ini sedang menjalani hukuman selepas melalui proses perbicaraan di mahkamah.  "Menteri Menteri (Undang-Undang dan Reformasi Institusi) Datuk Seri Azalina Othman yang akan mengadakan beberapa 'roadshow' di beberapa negara terutama negara yang mempunyai mahkamah yang telah memberikan kelulusan dan menjatuhkan hukuman yang berpihak kepada kumpulan pengganas ini," kata Zahid.

(Zahid yang juga Menteri Kemajuan Desa dan Wilayah bercakap kepada pemberita padaProgram Ramah Mesra bersama Kakitangan Kemas Kelantandi Auditorium Jabatan Kebudayaan dan Kesenian Kelantan di Tanjong Chat)

Media sebelum ini melaporkan, kerajaan akan menghantar wakil ke Eropah bagi mengendalikan beberapa kes tuntutan waris Kesultanan Sulu membabitkan beberapa aset milik Malaysia.  Menteri Luar, Datuk Seri Dr Zambry Abd Kadir berkata, kerajaan membuat keputusan untuk mewakilkan Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman untuk bertindak bagi mengendalikan kes itu termasuk ke Perancis.  Kerajaan juga sedang melakukan semakan untuk menentukan sekiranya ada dalam kalangan lapan individu yang mendakwa waris kumpulan Sulu mempunyai pertalian dengan pengganas Royal Sulu Forces (RSF).


Malaysia tolak ideologi ekstremis

PUTRAJAYA, 15 Mac- Perdana Menteri menolak Islamofobia dan semua tindakan kebencian serta keganasan terhadap individu berdasarkan agama atau kepercayaan.Menerusi Facebook, Datuk Seri Anwar Ibrahim menyatakan Malaysia bersedia untuk bekerjasama dengan masyarakat antarabangsa secara konstruktif dan kolektif.Menurut Perdana Menteri, Hari Antarabangsa bagi Memerangi Islamofobia pada hari ini, bukanlah suatu hari yang patut diraikan tetapi merupakan hari untuk meningkatkan kesedaran masyarakat dunia dan keperluan tindakan untuk menangani Islamofobia."Terutama ketika umat Islam seluruh dunia akan menyambut ketibaan bulan Ramadan dalam masa terdekat," tambah beliau.Perdana Menteri mengajak rakyat supaya mengamalkan kesederhanaan selaras dengan pelaksanaan Malaysia MADANI dan menolak ideologi ekstremis dalam menyambut bulan mulia itu.

(Datuk Seri Anwar tegas Malaysia tolak ideologi ekstremis)


Tiada kelas akademik minggu pertama sesi persekolahan

PUTRAJAYA, 15 Mac- Tiada kelas akademik akan diadakan pada minggu pertama sesi persekolahan 2023/2024 yang bakal bermula minggu depan.  Ia sebaliknya akan diganti dengan program dan aktiviti penerapan nilai adab, akhlak dan motivasi dalam pembentukan sahsiah pelajar berdasarkan aspek karamah insaniah.  Ketua Pengarah Pendidikan, Datuk Pkharuddin Ghazali berkata guru boleh melaksanakan pendekatan didik hibur dan pembelajaran berasaskan projek mudah bagi menarik minat murid untuk belajar. "Sebab biasa bila dah diajar secara akademik dan ilmiah nilai itu tidak ditarik keluar dan tak dapat dipraktikkan dan di hujung pembelajaran sudah ada peperiksaan."Jadi bila sebenarnya nak amalkan nilai itu. Jadi kenapa tidak nilai-nilai itu kita bawa ke awal sebab nilai itu nilai yang universal yang menjadi amalan setiap manusia. Ucapkan terima kasih, salam, menghormati, bertanggungjawab, ada jati diri."Jadi kita awalkan supaya pelajar sedar. Inilah yang kita buat pada hari dan minggu pertama," kata Pkharuddin dalam sidang media selepas menyampaikan amanat pembukaan sesi persekolahan 2023/2024 di sini. Tambahnya, KPM telah mengeluarkan Pekeliling Bilangan 5 Tahun 2023 yang boleh dijadikan rujukan oleh sekolah-sekolah untuk mengadakan aktiviti yang bersesuaian sepanjang minggu pertama sesi persekolahan.

(Datuk Pkharuddin tiada kelas akademik minggu pertama sesi persekolahan)


Mesin layan diri IPR diperluas ke universiti, pejabat swasta dan hospital

SEREMBAN, 15 Mac - Mesin layan diri bawah Inisiatif Pendapatan Rakyat (IPR) bakal diperluas ke seluruh kawasan yang strategik seperti di institusi pengajian tinggi (IPT), pejabat swasta dan hospital selewatnya menjelang akhir tahun ini.  Menteri Ekonomi, Rafizi Ramli berkata pihaknya sedang mengenal pasti kawasan yang sesuai untuk menempatkan mesin itu serta sedang memproses permohonan peserta.  "Jadi dari segi kita kena padankan dan secara jadualnya antara penerima dengan juga kesediaan mesin itu dan kesediaan tempat. Cuma dalam tempoh dua minggu sebelum ini dan minggu akan datang. Kita sedang memuktamadkan seberapa banyak tempat di seluruh negara. Di Perak pun ada beberapa tempat rintis yang akan dilancarkan dalam tempoh beberapa minggu ini dan saya ingat dalam satu dua bulan ini dia akan dapat dibesarkan dengan skala yang lebih cepat," kata Rafizi, di sini.

(Rafizi bercakap kepada media selepas lawatanke tapak Mesin Layan Diri Inisiatif Pendapatan Rakyat (IPR) di Stesen Bas Terminal One)

Tambahnya setakat ini lebih 15,000 permohonan diterima dan 4,000 permohonan sudahpun memenuhi syarat yang telah ditetapkan.  Dalam pada itu, mesin layan diri yang ketiga bakal ditempatkan di Universiti Teknologi Mara (UiTM) Puncak Alam pada 21 Mac ini.


KPM cadang wang BAP dikredit ke akaun murid

KUALA LUMPUR, 15 Mac- Kementerian Pendidikan (KPM) sedang meneliti cadangan pengagihan wang Bantuan Awal Persekolahan (BAP) secara kredit terus ke akaun murid sepenuhnya.  Cadangan tersebut adalah bagi memastikan insiden seperti kecuaian dan kecurian yang pernah berlaku sebelum ini tidak berulang lagi. Jelas timbalan menterinya, Lim Hui Ying, cadangan itu juga perlu mengambil kira kesediaan pihak bank dan kesukaran murid di pedalaman yang memerlukan kos yang tinggi bagi membuat urusan di bank. "Penjelasan dan maklumat berkaitan pengurusan wang Bantuan Awal Persekolahan Tahun 2023 kepada Jabatan Pendidikan Negeri (JPN) dan juga Pejabat Pendidikan Daerah (PPD) telah diberi secara bertulis melalui surat bertarikh 29 Disember 2022 yang dilampirkan bersama Pekeliling Kewangan Bilangan 20 Tahun 2020: Bantuan Awal Persekolahan. "Susulan daripada surat yang dikemukakan ini, satu sesi Taklimat Pelaksanaan Bantuan Awal Persekolahan Tahun 2023 telah dilaksanakan pada 11 Januari 2023. "KPM sentiasa memberi taklimat secara berterusan bagi memastikan Pengetua dan Guru Besar mematuhi tatacara kelola pengurusan wang di sekolah," katanya.Beliau turut memaklumkan dewan, pihak sekolah hendaklah mematuhi tatacara pengeluaran wang tunai daripada bank yang selamat dan mengikut peraturan semasa berdasarkan Surat Pekeliling Kewangan Bilangan 20 Tahun 2020: Bantuan Awal Persekolahan, Perkara 6.

(Timbalan Menteri Pendidikan / Lim Hui Ying)

Pada 16 Januari lalu, wang BAP berjumlah lebih RM109,000 yang diperuntukkan untuk sebuah sekolah di Beranang, Selangor hilang, apabila dilarikan penjenayah. Lim Hui Ying menjawab pertanyaan Ahli Parlimen Tampin, Datuk Mohd Isam Mohd Isa.


Ekonomi negara dijangka berkembang 4.5%

KUALA LUMPUR, 15 Mac- Kementerian Kewangan menjangkakan ekonomi negara akan berkembang sekitar 4.5%. Timbalannya, Steven Sim berkata, ianya selaras dengan apa yang telah diunjurkan oleh Tabung Kewangan Antarabangsa (IMF) dan Bank Dunia yang mengunjurkan kadar pertumbuhan ekonomi Malaysia pada tahun 2023 iaitu masing-masing pada 4.4% dan 4.0%. "Berdasarkan unjuran ini, meskipun berdepan dengan cabaran ketidaktentuan global, saya ingin menegaskan bahawa Malaysia tidak akan mengalami kegawatan ekonomi pada 2023. "Hal ini berdasarkan takrifan kegawatan atau pun kemelesetan ekonomi secara teknikal adalah apabila sesebuah negara mengalami penguncupan ekonomi suku tahunan sebanyak dua kali berturut-turut."Namun, Kerajaan akan terus mengukuhkan pertumbuhan ekonomi negara dan pembangunan yang saksama untuk rakyat serta menjadikan Malaysia sebagai sebuah destinasi pelaburan yang lebih menarik dengan memudah cara proses pelaburan, mewujudkan lebih banyak syarikat pemula berinovasi tinggi dan mencipta lebih banyak peluang pekerjaan dengan pendapatan yang setimpal," katanya. Tambahnya lagi, bagi menangani kesan kenaikan harga barangan keperluan asas, Kerajaan Perpaduan terus melaksanakan pemberian subsidi dan bantuan tunai seperti Sumbangan Tunai Rahmah (STR) dan juga pelbagai insentif dengan peruntukan keseluruhan mencecah RM64 bilion.

(Timbalan Menteri Kewangan II, Steven Sim)

Pada masa sama, bagi membina semula Perusahaan Mikro, Kecil dan Sederhana (PMKS) dalam tempoh pasca pandemik, Kerajaan telah menyediakan dana insentif, potongan cukai, pinjaman dan jaminan pembiayaan dengan peruntukan lebih RM40 bilion. Beliau menjawab pertanyaan Ahli Parlimen Dungun, Wan Hassan Mohd Ramli.


KPWKM akan wujudkan akta untuk warga emas

KUALA LUMPUR, 15 Mac- Kementerian Pembangunan Wanita, Keluarga dan Masyarakat (KPWKM) telah menjalankan satu kajian kandungan, pendekatan dan skop bagi pewujudan satu akta khusus untuk warga emas di Malaysia. Timbalannya, Aiman Athirah Sabu, penggubalan akta warga emas ini dilihat sebagai langkah positif yang bersifat holistik untuk melindungi warga emas di Malaysia. "Antara kandungan akta tersebut adalah melindungi kebajikan warga emas, melindungi hak asasi warga emas, memperkasa warga emas, memperkasakan ahli keluarga dan komuniti, mewujudkan sistem sokongan yang kuat untuk warga emas dan mewujudkan sistem sokongan yang kukuh untuk penjaga."Usaha pewujudan satu akta warga emas ini merupakan salah satu langkah kementerian dalam menangani isu penuaan penduduk dengan pendekatan yang dapat mengharmonikan semua pihak dan sebagai persediaan negara ke arah mencapai status Negara Tua pada tahun 2030," katanya.

(Timbalan Menteri Pembangunan Wanita, Keluarga dan Masyarakat, Aiman Athirah Sabu)

Pada masa sama, beliau juga turut memaklumkan bahawa pihak kementerian juga akan meneliti kesesuaian undang-undang terhadap anak-anak yang tidak bertanggungjawab kepada ibu bapa dalam akta tersebut bagi memastikan kesedaran masyarakat umum tentang kepentingan menjaga warga emas akan meningkat. Aiman Athirah menjawab pertanyaan Ahli Parlimen Hulu Langat, Mohd Sany Hamzan.


Tiga kriteria pilih calon PRN - Ahmad Zahid

KOTA BHARU, 15 Mac - Barisan Nasional (BN) akan memulakan penelitian terhadap calon yang akan bertanding pada Pilihan Raya Negeri (PRN) di beberapa buah negeri, sebaik selesai proses pemilihan UMNO Sabtu ini. Pengerusi BN, Datuk Seri Dr Ahmad Zahid Hamidi berkata penelitian tersebut akan di lakukan secara menyeluruh terutama melibatkan “winnability” (berpotensi menang), “acceptability' (dapat diterima) dan “likeability” (disenangi) calon yang akan bertanding. "Saya akan lihat selepas 18 Mac siapa menang Ketua Bahagian dan kita juga akan teliti tokoh-tokoh yang menang dalam pemilihan Pemuda, Wanita dan Puteri."Dan ini adalah satu penilaian yang kita buat berdasarkan kepada 'winnability', 'likeability' dan 'acceptability', tiga perkara ini jadi kriteria utama," katanya kepada pemberita selepas menghadiri Majlis Pengenalan Calon Pengerusi Tetap, Timbalan Pengerusi Tetap, Naib-naib Presiden dan Ahli Majlis Tertinggi sempena Pemilihan UMNO sesi 2023-2026 peringkat negeri Kelantan, di sini hari ini.

(Ahmad Zahid ketika berucap padaMajlis Pengenalan Calon Pengerusi Tetap, Timbalan Pengerusi Tetap, Naib-naib Presidendan Ahli Majlis Tertinggisempena Pemilihan UMNO sesi 2023-2026 peringkat negeri Kelantan)

Sementara itu, Ahmad Zahid yang juga Presiden UMNO turut berharap barisan kepimpinan baharu yang dipilih pada pemiihan parti akan mengukuhkan lagi kekuatan UMNO, khususnya untuk berdepan PRN nanti.Dengan slogan UMNO Bangkit 2.0, lima hala tuju baharu parti di gariskan dan didalamnya terdapat 21 langkah yang di susun bagi memastikan parti terus relevan.Mengulas mengenai peluang UMNO dan Barisan Nasional (BN) untuk menjadi pilihan pengundi pada PRN Kelantan nanti, Ahmad Zahid yang juga timbalan perdana menteri mahu rakyat negeri itu memberi peluang kepada parti serta gabungan itu untuk menyelesaikan beberapa perkara termasuk masalah air."Saya tidaklah terlalu pesimistik untuk mengatakan kita hanya menjadi pesaing tetapi kalau boleh menjadi kerajaan kenapa tidak?"Bagi saya di Kelantan ini masalah air mesti diselesaikan, itu janji UMNO dan BN yang wajib diselesaikan," katanya.Beliau berkata sekiranya UMNO dan BN menjadi pilihan, pihaknya akan tetap meneruskan dasar-dasar baik yang dilaksanakan oleh kerajaan negeri ketika ini."Jadi dalam keadaan ini, pengundi Kelantan bagi UMNO menang sekali, kalau kita menang tetapi tidak berprestasi tukar balik kepada yang lama tidak apa tetapi cuba kami dulu dan insya-Allah kami akan buktikan bahawa kami lebih baik."Rakyat jangan dimangsakan dengan menikmati air keruh dan mengatakan bahawa itu adalah takdir Allah, jangan salahkan Allah."Kita mesti berusaha untuk memberikan air bersih kepada rakyat, beri maksimum kepada UMNO dan BN untuk kami buktikan beri air bersih yang boleh diminum kepada rakyat Kelantan jika diberi peluang oleh pengundi untuk membentuk kerajaan," katanya.


Kemaskini, daftar permohonan baharu STR sebelum 31 Mac

KOTA BHARU, 15 Mac- Kementerian Kewangan menyeru rakyat supaya mengemaskini dan membuat pendaftaran baharu bagi Sumbangan Tunai Rahmah (STR) sebelum 31 Mac ini. Timbalan Menteri Kewangan I, Datuk Seri Ahmad Maslan berkata, ia bagi memastikan mereka yang layak atau masih tiada dalam pangkalan data kerja dapat mengemukakan permohonan selain membolehkan penerima sedia ada mengemaskini sebarang perubahan maklumat masing-masing. "Kenapa kita minta kemaskini itu antaranya ialah kerana tiga tahun data yang telah dikutip sebelum ini tidak dikemaskini."Ada yang dahulu bujang sekarang sudah berkahwin. Bujang bantuannya kalau dia pendapatan RM2,500 dan ke bawah dapat RM350 tetapi kalau mereka sudah berkahwin maka ada beberapa kategori," katanya. Beliau berkata demikian pada sidang media selepas mengadakan lawatan rasmi ke Lembaga Hasil Dalam Negeri Malaysia (LHDNM), di sini. Mengulas lanjut, Datuk Seri Ahmad berkata, menerusi STR, isi rumah mempunyai pendapatan kurang Rm2,500 layak menerima sumbangan sehingga RM2,500 bergantung kepada bilangan anak.

(Timbalan Menteri Kewangan I, Datuk Seri Ahmad Maslan / FOTO BERNAMA)

Berita berkaitan:STR Fasa 2 diberi awal April

Katanya, jumlah itu paling besar berbanding bantuan kewangan sebelum ini. Semalam, Perdana Menteri, Datuk Seri Anwar Ibrahim mahu pembayaran STR Fasa 2 diagihkan awal April iaitu sebelum sambutan Hari Raya Aidilfitri.  Dalam pada itu, bayaran STR Fasa 3 akan diagihkan pada Julai manakala, Fasa 4 pada November depan. Pembayaran STR bagi Fasa 1 telah pun selesai diagihkan pada 17 Januari lepas dengan 8.7 juta penerima melibatkan bayaran RM1.67 bilion.


Wujudkan penilaian risiko tempat kerja selaras Akta OSHA

KUALA LUMPUR, 15 Mac - Pihak industri disaran mewujudkan penilaian risiko dan sistem kerja yang selaras dengan Akta Keselamatan dan Kesihatan Pekerjaan 1994 (OSHA).Ia berikutan bilangan kemalangan di tempat kerja dan industri dilihat membimbangkan.Menteri Sumber Manusia V.Sivakumar menyatakan, penilaian itu penting untuk mencegah kemalangan di tempat kerja selain mengurangkan kecederaan dan menyelamatkan nyawa."Penilaian risiko menyumbang kepada membangunkan pemahaman yang diperlukan tentang bahaya khusunya potensi ancaman dan langkah mudah untuk mengawal risiko dalam kalangan pekerja dan pengurusan," katanya ketika berucap semasa seminar Standard Antarabangsa NIOSHCert 2023 di sini, pada Selasa.Data daripada laporan Pertubuhan Keselamatan Sosial (Perkeso) 2022 menujukkan 64,168 kemalangan dilaporkan dengan 35,015 adalah kemalangan di tempat kerja .Manakala sebanyak 29,153 kes adalah kemalangan dalam perjalanan ke tempat kerja.


Media rantau ASEAN harap turut serta dalam HAWANA

KUALA LUMPUR, 15 Mac - Penganjuran Sambutan Hari Wartawan Nasional (HAWANA) 2023 akan diisi dengan pelbagai program dan wacana yang menyentuh pelbagai isu dan cabaran yang dihadapi oleh wartawan.Menteri Komunikasi dan Digital, Fahmi Fadzil berkata, program etika kewartawanan dan isu berkaitan profesionalisma wartawan antara program satelit (sampingan) yang boleh dilaksana.Penganjurannya HAWANA 2023 yang akan dihoskan Pertubuhan Berita Nasional Malaysia (BERNAMA) juga diharapkan dapat disertai oleh wartawan dan agensi media dari rantau ASEAN dalam usaha mengukuhkan komuniti ekonomi rantau itu."Saya harap menjelang penganjuran HAWANA nanti kita akan dapat umumkan beberapa perkara yang pihak kerajaan ingin laksanakan dan kita faham pasca pandemik keadaan yang dihadapi bukan hanya oleh para wartawan tetapi organisasi media di Malaysia. "Banyak cabaran yang dihadapi dan saya percaya menjelang HAWANA nanti kita akan dapat beri sedikit hala tuju kedepan bagi ekosistem media di Malaysia," katanya selepas mengadakan sesi perjumpaan bersama ketua-ketua agensi media di sini, malam tadi.Turut hadir pada majlis itu ialah Timbalan Menteri KKD Teo Nie Ching.Sambutan HAWANA pada tahun ini akan berlangsung dari 27 Mei hingga 29 Mei di Ipoh, Perak.


Tumpuan kepada pembangunan karakter pelajar- KPM

BANDAR ENSTEK, 14 Mac - Pembangunan karakter seseorang pelajar amat dititikberatkan Kementerian Pendidikan (KPM), bagi melahirkan golongan yang mempunyai sikap menghormati antara satu sama lain dan bijaksana. Menteri Pendidikan, Fadhlina Sidek berkata peluang perlu diberikan kepada anak-anak yang mempunyai masalah sikap agar mereka memiliki masa depan yang cerah dan terjamin. "Intervensi ini penting sebab itu di peringkat KPM, kita juga telah memperkukuhkan bahagian kaunseling kita, termasuk juga memberikan banyak ruang autonomi kepada guru untuk menguruskan berkaitan dengan anak-anak ini. "Termasuk berkenaan sekiranya ada isu-isu disiplin, vandalisme misalnya, kita berikan kuasa kepada Pejabat Pendidikan Daerah (PPD) sekolah dan Jabatan Pendidikan Negeri (JPN) untuk mengambil tindakan supaya ruang lingkup itu tidak disensasikan, sebab anak-anak kita ini apabila berhadapan dengan isu sikap, kita harus ambil pendekatan lindung terlebih dahulu dan kemudian ambil sikap untuk membuat intervensi-intervensi supaya mereka dapat kembali dan mendidik proses mereka ini menjadi manusia yang lebih baik," kata Fadhlina di sini.

(Fadhlina ketika ditemui pemberita selepas melancarkanSeminar Membangunkan Malaysia Madani di Institut Aminuddin Baki, di sini)

Komuniti ibu bapa, dan Badan Bukan Kerajaan (NGO) yang berkaitan turut perlu bersama dalam konteks melihat kepada pendidikan karekter anak-anak supaya dapat membantu pihak kerajaan dalam melaksanakan inisiatif ini.  Dalam pada itu, program seperti Anak yang Baik lagi Cerdik (ABC) dilaksanakan kerajaan bagi melahirkan generasi yang berakhlak mulia dan sebagai aset kepada pembangunan negara.


Agong luang masa lawat Pusat Konservasi Gajah Kuala Gandah

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan bergambar bersama rakan baginda yang menjalani latihan di Royal Military Academy Sandhurst (RMAS) di Pusat Konservasi Gajah Kebangsaan (PKGK) Kuala Gandah/ Foto BERNAMA)

TEMERLOH, 14 Mac - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Pusat Konservasi Gajah Kebangsaan (PKGK) Kuala Gandah Lanchang, Temerloh, Pahang bersama rakan kadet Royal Military Academy Sandhurst (RMAS).  Ketibaan Seri Paduka bersama 13 rakan kadet Intake SMC 19 yang menjalani latihan bersama di RMAS, United Kingdom pada tahun 1978 dan 1979 itu, disambut oleh Pemangku Raja Pahang, Tengku Hassanal Ibrahim Alam Shah.Sejurus keberangkatan tiba ke pusat itu, Al-Sultan Abdullah bersama rombongan dibawa melawat sekitar pusat konservasi tersebut serta diberikan penerangan ringkas oleh Ketua Pengarah Jabatan Perlindungan Hidupan Liar dan Taman Negara (Perhilitan), Datuk Abdul Kadir Abu Hashim.  Dalam lawatan tersebut, Seri Paduka serta rombongan turut diberikan peluang melihat lebih dekat antara 25 ekor gajah yang terdapat di pusat konservasi itu antaranya, Abot, Rambai, Cherry dan Honey.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan memberi makanan kepada sekumpulan gajah ketika melawat Pusat Konservasi Gajah Kebangsaan (PKGK) Kuala Gandah bersama rakan kadet Royal Military Academy Sandhurst (RMAS)/ Foto BERNAMA)

Al-Sultan Abdullah serta rombongan juga tidak melepaskan peluang menyertai aktiviti memberi makan gajah, menonton pertunjukan serta melihat aktiviti gajah mandi. Dalam lawatan itu juga, Al-Sultan Abdullah turut memberikan penerangan ringkas terhadap tetamu daripada United Kingdom itu mengenai usaha kerajaan dalam menyelamat serta memelihara gajah bagi mengelakkannya daripada terus diancam kepupusan.PKGK Kuala Gandah ditubuhkan pada 1989 yang kini mempunyai 25 ekor gajah serta merekodkan kedatangan kira-kira 200,000 pengunjung setahun sebelum pandemik COVID-19.


Kelulusan tender RTB Johor guna laluan pantas

KUALA LUMPUR, 14 Mac- Proses kelulusan tender terhad bagi projek Rancangan Tebatan Banjir (RTB) di Johor akan menggunapakai kaedah laluan pantas atau 'fast-track.Perdana Menteri, Datuk Seri Anwar Ibrahim berkata kaedah itu bagi memastikan pembinaannya dapat disegerakan dan selesai pada Jun ini."Kalau kita gunakan proses tender biasa tak boleh dalam Jun, Julai. Sebab itu saya minta buat 'fast track' (laluan pantas) supaya dapat diselesaikan bulan Jun dan 'take off' (mula beroperasi) bulan Julai," kata beliau di Parlimen. Kaedah sama turut digunakan dalam Projek RTB di Terengganu dan Kedah; selain Projek Lembangan Sungai Bersepadu Sungai Golok Fasa Tiga, Kelantan. Setakat semalam, belum ada mana-mana syarikat dianugerahi tender projek RTB di Johor dan beberapa negeri lain.

(Datuk Seri Anwar berkata kelulusan tender RTB Johor guna laluan pantas)


STR Fasa Dua disalur sebelum Aidilfitri

KUALA LUMPUR, 14 Mac- Sumbangan Tunai Rahmah (STR) Fasa Dua perlu mula disalur pada awal bulan depan atau selewat-lewatnya dua minggu sebelum Hari Raya Aidilfitri.Perdana Menteri, Datuk Seri Anwar Ibrahim berkata Kementerian Kewangan dan agensi berkaitan telah diarah mempercepat pengagihannya."Setakat 13 Mac, sebanyak 320,103 orang dah mendaftar. Saya minta dipercepat sebelum 31 Mac, supaya dapat dikeluarkan pada bulan Ramadan," kata beliau dalam persidangan Dewan Rakyat.Anwar yang juga Mneteri Kewangan berkata kerajaan kini membuka permohonan baharu untuk STR dan individu yang layak diminta membuat permohonan segera sebelum 31 Mac supaya pembayaran dapat dikeluarkan pada Ramadan ini.Bagi STR Fasa Satu, pembayaran kepada 8.7 juta penerima yang layak telah dibuat sejak 17 Januari melibatkan peruntukan RM1.67 bilion.Mengulas mengenai penambahbaikan bantuan STR, Anwar berkata dalam Belanjawan 2023, keluarga dalam kumpulan miskin tegar layak menerima sumbangan hingga maksimum RM3,100, biarpun Bantuan Keluarga Malaysia (BKM) berjumlah RM2,500 masih diagihkan.“Ada perincian kategori, contohnya (isi rumah) yang mempunyai lima anak atau tiga anak dan kadar tambahan yang penting iaitu untuk miskin tegar, tambahan RM600 daripada peruntukan awal.“Untuk BKM pula, ibu bapa tunggal yang mempunyai anak dan warga emas, RM500 untuk ibu bapa tunggal dan untuk warga emas sebanyak RM300,” tambah beliau.

(Datuk Seri Anwar berkata STR Fasa Dua disalur sebelum Aidilfitri)


Projek ECRL dijangka siap awal tahun 2027

KUALA LUMPUR, 14 Mac- Projek Laluan Rel Pantai Timur (ECRL) telah mencapai kemajuan sebanyak 39.64% setakat Januari 2023.  Menurut Menteri Pengangkutan, Anthony Loke, ia dijangka siap sepenuhnya pada awal tahun 2027. "Apabila siap kelak, ECRL akan menghubungkan Stesen Kota Bharu di Kelantan dengan Stesen ITT Gombak di Kuala Lumpur dalam masa lima jam sahaja. "Sehingga bulan Januari 2023, pembinaan keseluruhan projek ini telah mencapai kemajuan sebanyak 39.64%. "Rakyat Pantai Timur dijangka dapat menikmati kemudahan ini seawal tahun 2027 apabila projek ini siap sepenuhnya," katanya.

Pihaknya juga sedang membaik pulih landasan meter gauge di Pahang dan Kelantan bagi menambah keselesaan serta meningkatkan perkhidmatan keretapi.  Beliau menjawab pertanyaan Ahli Parlimen Tumpat, Mumtaz Md Nawi.


STR Fasa 2 diberi awal April

KUALA LUMPUR, 14 Mac- Sumbangan Tunai Rahmah (STR) Fasa 2 dijangka bakal diagihkan pada awal April.  Perdana Menteri, Datuk Seri Anwar Ibrahim, memaklumkan Kementerian Kewangan dan agensi berkaitan agar menyegerakan agihan bantuan berkenaan bagi meringankan beban rakyat menjelang Aidilfitri.  Beliau turut menggalakkan masyarakat yang layak agar memohon sebelum 31 Mac bagi mempercepatkan agihan peruntukan.  "Saya telah memaklumkan kementerian supaya meringankan beban mereka agar agihan dibuat pada pertengahan Ramadan (STR Fasa 2) atau awal April sebelum raya."Kita akan keluarkan untuk golongan B40."320,103 orang telah mendaftar dan terima, yang layak minta pohon segera sebelum 31 Mac," katanya.

(Perdana Menteri, Datuk Seri Anwar Ibrahim)

Beliau menjawab pertanyaan wakil Ahli Parlimen Ahli Parlimen Sungai Petani, Dr Mohammad Taufiq Johari.  Sehingga kini, seramai 8.7 Juta individu menerima STR Fasa 1.


Tender tebatan banjir lalui proses "secara pantas"

KUALA LUMPUR, 14 Mac- Proses tender tebatan banjir dilaksanakan secara tender terhad namun ia melalui proses "secara pantas."  Menurut Perdana Menteri, Datuk Seri Anwar Ibrahim, walaupun kaedah rundingan terus dihentikan, penganugerahan tender secara pantas tersebut mampu menyegerakan pembinaan tebatan banjir bermula Julai ini.  "Memang diperkenalkan sistem tender terhad dan saya minta "fast track" sebab banjir."Kalau kita gunakan proses tender biasa tak boleh dalam Jun dan Julai, sebab itu saya minta buat "fast track" supaya dapat diselesaikan bulan Jun dan "take off" bulan Julai," katanya.

Beliau memaklumkan setakat ini belum ada kelulusan kepada mana-mana syarikat.  Beliau menjawab pertanyaan wakil Kubang Kerian, Datuk Sri Tuan Ibrahim Tuan Man berkaitan langkah segera kerajaan dalam pembinaan tebatan banjir.


Sesi perbahasan: Isu berkaitan PRN jadi tumpuan beberapa Ahli Dewan

KUALA LUMPUR, 13 Mac - Dewan Rakyat hari ini meneruskan sesi perbahasan Belanjawan 2023 peringkat Jawatankuasa.Ahli Parlimen Putrajaya, Datuk Dr Mohd Radzi Jidin mengusulkan supaya peruntukan khas disediakan bagi penyelenggaraan kuarters kerajaan persekutuan di seluruh negara.Peruntukan itu sekurang-kurangnya berjumlah RM2.5 bilion setahun untuk tempoh 2023 hingga 2025."Ini berkaitan dengan keperluan mendesak untuk kerajaan membuat penyelenggaraan ke atas kuaters kakitangan awam khususnya di putrajaya. Sebagai contoh ada rumah yang telah lama kosong tetapi tidak dapat diduduki oleh penghuni baharu sebab belum dibaiki. Apa yang dikhuatiri jika keadaan ini berterusan dan berlarutan terlalu lama keadaan akan menjadi semakin teruk dan kos untuk membaik pulih akan menjadi jauh lebih tinggi, yang mana ianya akan memberi implikasi kewangan yang lebih besar kapada kerajaan," kata Dr Radzi ketika sesi perbahasan di Dewan Rakyat.Dr Radzi juga meminta agar sejumlah besar peruntukan disediakan bagi membaik pulih dan menyelenggara infrastruktur awam di Putrajaya.Ini memandangkan banyak infrastuktur dan kemudahan awam di kawasan pentadbiran dan pelancongan itu berada dalam keadaan uzur.Ahli Parlimen Kudat, Datuk Verdon Bahanda pula membangkitkan mengenai program pembasmian kemiskinan terutama di Kudat, Sabah.Antaranya, penyusunan semula masyarakat melibatkan peruntukan keseluruhan sebanyak RM750 juta.Peruntukan itu turut melibatkan program penyusunan semula perumahan dan perkampungan di pesisir pantai di Kudat yang disifatkannya, sangat diperlukan."Perkara ini memang sangat mendesak. Sebab perkampungan seperti Tanjung Kapur, Kampung Perpaduan Ria, Kampung Muhibah manakala Kampung Pantai Bahagia terlalu padat. Rumah-rumah yang dibuat yang akhirnya mendatangkan bencana, seperti tahun lalu berlaku dua kebakaran besar yang melibatkan 120 rumah yang pertama dan kedua 20 buah rumah," kata Verdon Bahanda.Sementara itu, wakil Mersing, Muhammad Islahuddin Abas membangkitkan mengenai projek pembinaan tiga pam air dan rumah pam di Sungai Mersing dengan peruntukan RM10.5 juta.Beliau berharap projek itu dapat disegerakan bagi mengatasi bencana banjir di daerah terbabit.Dalam sesi sama, beberapa ahli dewan turut menumpukan beberapa isu yang berkaitan Pilihan Raya Negeri (PRN), antaranya berkaitan mengundi secara berpusat dan PRN diadakan pada hari cuti atau pada Sabtu."Adakah dapat diadakan dilaksana Suruhanjaya Pilihanraya (SPR) ini antara lain supaya pengundi-pengundi dapat buang undi di satu tempat di negara Eropah supaya tidak terlepas hak mengundi seperti seperti pusat vaksin, boleh mengundi dengan cara boleh mengundi dengan cara begitu," menurut Ahli Parlimen Kuala Selangor, Datuk Seri Dr Dzulkefli Ahmad.

(Dr Dzulkefli di Dewan Rakyat ketika sesi perbahasan)

"Membolehkan semua dalam kalangan pengundi dapat balik. Tidak mahu seperti di Tioman, 50 peratus pengundi sahaja, berikan hak terutama hendak pulang ke negeri yang jauh," kata Ahli Parlimen Bagan Serai, Datuk Idris Ahmad.


Kompleks Perahu Layar Hang Jebat dijangka dibaik pulih

ALOR GAJAH, 12 Mac - Kompleks Perahu Layar Hang Jebat di Pengkalan Balak di sini yang mengalami pelbagai kerosakan sehingga tidak dapat dibuka buat masa ini, dijangka akan dibaik pulih melibatkan kos berjumlah RM4 juta. Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata kerja-kerja baik pulih kompleks berkenaan akan dimulakan selepas menerima peruntukan khas daripada Kementerian Belia dan Sukan (KBS) selewat-lewatnya pertengahan tahun hadapan."Kedudukan kompleks berkenaan di tepi pantai dan sering terdedah kepada angin kuat di kawasan berkenaan menyebabkan bangunan mengalami banyak kemusnahan seperti bumbung rosak dan bocor selain 20 dorm serta beberapa fasiliti lain perlu dibaiki untuk keselamatan dan keselesaan."Kompleks Perahu Layar Hang Jebat perlu dibaiki segera kerana bangunan itu dijangka menjadi kompleks pelayaran kedua Majlis Sukan Negara (MSN) selepas Pusat Latihan Perahu Layar Kebangsaan Langkawi, Kedah," katanya kepada pemberita selepas menyempurnakan Majlis Penutup Latihan Kesiapsiagaan Awam Menghadapi Bencana Bersama Komuniti Dewan Undangan Negeri (DUN) Gadek di sini hari ini.

(Exco Pembangunan Belia, Sukan dan Badan Bukan Kerajaan (NGO) negeri VP Shanmugam/FOTO BERNAMA)

Sebelum ini media melaporkan Kompleks Perahu Layar Hang Jebat secara rasmi diambil alih oleh MSN daripada pengurusan kerajaan negeri Melaka pada Julai 2021.Dalam perkembangan lain, Shanmugam yang juga Ahli Dewan Undangan Negeri (ADUN) Gadek berkata Kontinjen Melaka memerlukan peruntukan kira-kira RM7.6 juta bagi membaiki dan mengganti pelbagai peralatan dan infrastruktur sukan yang rosak atau uzur.Beliau berkata fasiliti dan peralatan sukan berkenaan penting untuk kegunaan atlet menjalani latihan khususnya memastikan persiapan awal menghadapi temasya Sukan Malaysia (Sukma) ke-21 yang dijangka akan berlangsung di Johor pada 2024, dapat dijalankan dengan baik."Banyak peralatan dan fasiliti sukan di Melaka uzur dan tidak selamat digunakan sejak Melaka manjadi tuan rumah Sukma ke-13 pada 2010.“Justeru, kerajaan negeri telah memohon peruntukan daripada KBS untuk menyelenggara, membaik pulih atau menggantikan peralatan atau fasiliti berkenaan agar atlet dapat membuat persediaan Sukma dengan baik dan selamat," katanya.Katanya selain itu, peruntukan berkenaan juga adalah untuk membiayai elaun jurulatih, atlet, pembelian peralatan, sewa tempat latihan, pengangkutan dan perbelanjaan lain. - BERNAMA


Keyakinan pelabur asing kembali stabil

KUALA LUMPUR, 13 Mac- Keyakinan pelabur asing yang kembali stabil menjadikan Malaysia destinasi pilihan untuk pelaburan berimpak tinggi. Keyakinan itu terserlah bawah Kerajaan Perpaduan pimpinan Perdana Menteri, Datuk Seri Anwar Ibrahim apabila pelbagai pendekatan dilaksanakan bagi menjana ekonomi berteraskan konsep Malaysia Madani. Ikuti laporan Vimala Kasturi Verasamy, mengimbas kembali 100 hari Kerajaan Perpaduan: Datuk Seri Anwar Ibrahim sebagai Menteri Kewangan mahu memulihkan keyakinan pelabur dan pelabur asing terhadap ekonomi negara. Ini seiring dengan salah satu Teras Strategik Utama Malaysia Madani iaitu Membina Semula Ekonomi.Dasar yang jelas daripada Kerajaan Perpaduan ini telah membawa pengeluar kenderaan paling bernilai di dunia, TESLA untuk membuka ibu pejabat di Malaysia.Baru-baru ini, Kementerian Perdagangan Antarabangsa dan Industri (MITI) telah meluluskan permohonan syarikat itu untuk mengimport Kenderaan Bateri Elektrik (BEV) ke Malaysia.Selepas itu, syarikat gergasi teknologi, Amazon Web Service (AWS) telah membuat keputusan untuk melabur sebanyak RM25.5 bilion di Malaysia.

(syarikat gergasi teknologi, AWS telah membuat keputusan untuk melabur sebanyak RM25.5 bilion di Malaysia)

Ini membuktikan kepercayaan asas ekonomi dan persekitaran perniagaan dilihat kondusif di negara ini.

Bagi menjamin ekonomi yang telus dan bertanggungjawab pula, Rang Undang-undang Tanggungjawab Fiskal akan dibentangkan ke Parlimen, tahun ini.Kerajaan bertekad untuk mencapai tahap defisit fiskal yang mampan dengan sasaran 3.2% kepada Keluaran Dalam Negara Kasar (KDNK) menjelang 2025, tertakluk pada pertumbuhan ekonomi yang terus kukuh.Tahun lepas, Malaysia meluluskan pelaburan berjumlah RM264.6 bilion, merangkumi 4,454 projek dalam sektor perkilangan, perkhidmatan dan utama.Pelaburan tahunan itu adalah yang kedua tertinggi dalam sejarah, berbanding 2021. Berteraskan enam nilai teras Madani iaitu kemampanan, kesejahteraan, daya cipta, keyakinan, nilai hormat dan ihsan yang menggabungkan komponen sosial dengan pembangunan ekonomi, negara terus berada di landasan pertumbuhan mampan.


Michelle Yeoh pelakon pertama Malaysia menang Oskar

KUALA LUMPUR, 13 Mac- "Beliau selayaknya menang," demikian reaksi ringkas, ibu Tan Sri Michelle Yeoh, Janet yang dilihat mengalirkan air mata, ketika anaknya dinobatkan sebagai Pelakon Wanita Terbaik Anugerah Akademi (Oskar) ke-95.Selain pelakon Malaysia dan Asia Tenggara pertama memenangi Oskar, anak jati Ipoh itu juga pelakon wanita Asia pertama memenangi kategori Pelakon Wanita Terbaik anugerah berprestij itu.Janet menyifatkan anaknya, seorang yang bekerja kuat."Sebab dia seorang gadis yang sangat rajin, awak tahu. Semua orang tahu," kata Janet kepada media di sini.

(Michelle Yeoh pelakon pertama Malaysia menang OSCAR)

Filem drama komedi 'Everything Everywhere All at Once' yang dibintangi Michelle turut diangkat sebagai Filem Terbaik.Kejayaan di pentas Oskar, menambah trofi kemenangannya untuk filem sama selepas memenangi anugerah Pelakon Wanita Terbaik Muzikal dan Komedi pada Anugerah Golden Globe, Januari lalu.Filem itu turut mengangkat beliau sebagai pemenang Pelakon Wanita Terbaik Anugerah Screen Actors Guild (SAG) pada awal Februari dan yang terbaharu SpIRIT Awards untuk lakonan terbaik.


Adakan lebih banyak majlis selawat, munajat - PM

KUALA LUMPUR, 12 Mac- Perdana Menteri, Datuk Seri Anwar Ibrahim mengajak semua pihak untuk mengimarahkan majlis-majlis ilmu seperti selawat dan munajat di seluruh negara.Usaha itu perlu diterapkan dalam masyarakat bagi meningkatkan ilmu dan kefahaman mengenai agama Islam."Sebab itu saya mengambil peluang untuk meraikan para habaib dan masyahir, untuk bersama dan mengajak rakan-rakan di seluruh negara menjadikan majlis ini majlis yang segar. "Biar Malaysia Madani ini bererti semaraknya semangat umat untuk sentiasa berselawat ke atas junjungan besar Nabi Muhamad SAW dan menggunakan majlis-majlis sebegini supaya meningkatkan kefahaman dan ilmu kita," katanya.

(Perdana Menteri, Datuk Seri Anwar Ibrahim)

Beliau berkata demikian pada Program Selawat dan Munajat Perdana Untuk Malaysia di Stadium Bola Sepak Kuala Lumpur, Cheras, di sini pada Sabtu.Biarpun dalam keadaan hujan lebat, program tetap mendapat sambutan apabila disertai kira-kira 10,000 umat Islam.Program bertemakan Mahabah Rasulullah Asas Kejayaan Malaysia Madani dianjurkan Pertubuhan Dai Kuala Lumpur dengan kerjasama Pejabat Perdana Menteri.Ia bertujuan memuliakan Baginda Nabi Muhamad SAW selain memohon keberkatan dan memanjatkan doa untuk mengelakkan Malaysia daripada bencana.Program turut diisi dengan bacaan ayat Al-Quran, selawat dan qasidah, serta tausiyah oleh beberapa orang ulamak antaranya Habib Ali Zaenal Abidin.


Hannah mahu wanita hidup sihat dengan program komuniti bersukan

PETALING JAYA, 11 Mac - Lebih banyak program bersukan bagi golongan wanita akan diadakan pada tahun ini sekali gus dapat meningkatkan tahap kesihatan mereka, kata Menteri Belia dan Sukan (KBS) Hannah Yeoh.Hannah berkata KBS akan mendampingi wanita bagi membudayakan gaya hidup sihat dengan bersenam bersama komuniti dalam program yang sedang dirancang."Fokus kita adalah melihat wanita dalam sukan dan mempelbagaikan lagi program bersesuaian dengan golongan wanita termasuk membawa atlet wanita bersama."Kalau kita lihat program senamrobik, wanita suka dan mereka boleh menari serta bersenam. Jadi ini merupakan satu bentuk terapi kepada mereka," katanya selepas merasmikan Sambutan Hari Wanita Peringkat KBS di Lembah Subang, hari ini.Pada program itu turut diadakan acara senamrobik, bola jaring dan pertandingan mewarna kanak-kanak.Program itu dianjurkan sempena Hari Wanita Antarabangsa yang bertemakan Kasih Wanita, di sambut pada setiap 8 Mac seluruh dunia.Tambahnya, kira-kira 56 peratus golongan wanita berkerja dan berada di rumah seperti menjaga anak dan ibu bapa.Oleh itu, pihaknya akan melihat aktiviti yang sesuai untuk dibawa kepada golongan itu bagi memudahkan mereka bersukan di kawasan rumah."Antara fokus kita adalah pergi ke Projek Perumahan Rakyat (PPR) untuk menganjurkan aktiviti di sana bagi memudahkan golongan ibu bersenam. Kesihatan ibu sangat penting untuk kesihatan keluarga," katanyaTurut hadir Timbalan Menteri Belia dan Sukan, Adam Adli Abd Halim, Ahli Parlimen Petaling Jaya, Lee Chean Chung, Ketua Setiausaha KBS Dr Nagulendran Kangayatkarasu dan Ketua Pengarah Jabatan Belia dan Sukan Negara (JBSN) Mohd Azhari Mohammad.

(Menteri KBS Hannah Yeoh (tengah) senamrobik bersama peserta dalam Majlis Sambutan Hari Wanita Peringkat Kementerian Belia dan Sukan (KBS) di Pusat Dagangan NZX, Lembah Subang, Petaling Jaya/FOTO KBS)


Proses pemilihan jaga kanak-kanak lebih ketat, lalui saringan - Nancy

KOTA KINABALU, 11 Mac - Kementerian Pembangunan Wanita, Keluarga dan Masyarakat (KPWKM) komited melindungi dan memperkasa golongan kanak-kanak dengan memperketat pemilihan Perkhidmatan Pemeliharaan Dan Perlindungan Kanak-Kanak, kata Menteri Datuk Seri Nancy Shukri.Nancy berkata, keperluan itu bagi menilai pihak yang benar-benar berkelayakan menjadi penjaga kepada kanak-kanak berkenaan.Sehubungan itu, satu buku garis panduan baharu akan diperkenal untuk dijadikan rujukan bagi memastikan pihak berkenaan benar-benar layak dan sesuai."Garis panduan ini diwujudkan untuk memastikan kesesuaian penempatan kanak-kanak di bawah ibu bapa peliharaan atau Orang Yang Layak dan Sesuai (OYLS)."Melalui penaksiran itu, kesesuaian ibu bapa peliharaan dalam aspek penjagaan, pemeliharaan dan perlindungan kanak-kanak dapat diteliti dengan lebih terperinci," katanya ketika berucap pada sesi Town Hall bersama Pelindung dan pelancaran buku baharu di sini pada Sabtu.

(Majlis Perasmian Town Hall Bersama Pelindung Dan Pelancaran Garis Panduan Perkhidmatan Pemeliharaan Dan Perlindungan Kanak-Kanak di Kota Kinabalu/FOTO FB KPWKM)

Tambahnya, dibawah garis panduan itu juga Jabatan Kebajikan Masyarakat (JKM) memperkenal sistem saringan penggunaan Penaksiran Psikologi Personaliti (TAJMA).Katanya ia sebagai suatu alat ukur psikologi yang direka bentuk untuk memberikan data saintifik tentang diri seseorang individu mengenai pemikiran, perasaan dan tingkah laku."Ujian ini akan melihat kepada 12 ciri-ciri personaliti yang bersesuaian dengan ibu bapa peliharaan atau OYLS," katanya.Tambahnya, Jawatankuasa Panel Penempatan Kanak-Kanak kepada OYLS Peringkat Negeri juga telah diwujudkan, dipengerusikan Pengarah Kebajikan Masyarakat Negeri untuk memastikan kesesuaian penempatan kanak-kanak dengan mengambil kira pelbagai aspek.


Karnival kerjaya Melaka, sedia 6,500 pekerjaan

AYER KEROH, 11 Mac- Karnival Kerjaya My Future Job Career Trans 2023 Negeri Melaka membawa pelbagai jenis peluang pekerjaan terutama graduan lepasan universiti yang baru sahaja menamatkan pengajian.  Ia juga antara inisiatif lain untuk golongan muda mencari pengalaman temuduga selain membina karier mereka.  Menurut Pertubuhan Keselamatan Sosial (PERKESO) Melaka, sebanyak 6,500 peluang pekerjaan melibatkan 36 majikan tersedia dalam karnival tersebut. Malah 10 peratus daripada peluang pekerjaan tersedia buat pencari kerja dalam kalangan orang kurang upaya (OKU).  Ketua Menteri, Datuk Seri Sulaiman Md Ali berkata, program seperti karnival kerjaya ini bukan sahaja memberi peluang kepada pencari kerja, malah dapat membantu kerajaan negeri mengurangkan kadar pengangguran di negeri tersebut. Beliau berkata, pada suku ketiga 2022 yang lalu, Melaka mencatatkan 2.6 peratus kadar pengangguran berbanding kadar pengangguran nasional pada kadar 3.7 peratus.

(Ketua Menteri, Datuk Seri Sulaiman Md Ali)

"Jadi itulah sebabnya program-program sebegini diadakan setiap tahun. Kalau ini dapat dilaksanakan dan ada kesedaran daripada pencari-pencari kerja atau pun mereka yang baru nak bekerja."Kalau dia memahami dan boleh mendapatkan keterangan lanjut di sini, saya yakin sebahagian daripada usaha yang kita buat ini akan dapat mengurangkan lagi kadar pengangguran dalam negeri", katanya.  Beliau berkata demikian selepas merasmikan Karnival Kerjaya My Futurejob Career Trans 2023 di MITC, Ayer Keroh.  Menerusi tinjauan RTM, karnival tersebut dihadiri oleh hampir 1,000 pengunjung yang merupakan individu yang sedang mencari pekerjaan. Selain itu, seramai 72 orang kurang upaya (OKU) turut hadir pada hari pertama karnival tersebut.  Lebih 6,000 peluang pekerjaan tersedia di Karnival Kerjaya My Futurejob Career trans 2023 yang bermula hari ini sehingga esok di Pusat Dagangan Antarabangsa MITC Ayer Keroh.Program ini adalah kerjasama antara Kerajaan Negeri Melaka dan PERKESO.


SELHAC 2023 berpotensi kukuhkan industri halal negara

KUALA LUMPUR, 10 Mac- Persidangan Halal Antarabangsa Selangor (SELHAC) 2023 edisi kedua yang berlangsung di Pusat Dagangan Dunia Kuala Lumpur (WTCKL) bermula hari ini berpotensi mengukuhkan industri halal negara.Menteri Besar, Datuk Seri Amirudin Shari berkata, bertemakan ‘Selangor, Gerbang Halal Antarabangsa’ ia menghimpunkan kira-kira 200 pempamer dari dalam dan luar negara.

(Menteri Besar, Datuk Seri Amirudin Shari)

"Ini adalah sebagai tanda keyakinan kita dan juga usaha kita bersungguh-sungguh untuk menjadikan Selangor sebagai pintu masuk utama ke dalam rantau ini. "Kita buat perkara ini, saya percaya ia akan membantu Malaysia untuk menjual ataupun memperkenalkan produk usahawan dan juga negara kita bersama-sama", katanya selepas merasmikan SELHAC 2023 di WTCKL, hari ini."Jadi kita terus bekerja memenuhi impian kita dan juga bekerja memastikan apa yang kita sebutkan benar-benar dapat dilaksanakan dengan bersungguh-sungguh.Amirudin berkata, komponen utama persidangan ini meliputi forum perniagaan, kewangan Islam, pameran, padanan perniagaan, rantaian bekalan halal dan pemasaran digital.Penganjuran selama tiga hari bermula hari ini hingga Ahad dari pukul 9.00 pagi hingga 5.00 petang menyasarkan nilai padanan perniagaan sebanyak RM50 juta selain kehadiran lebih 8,000 pengunjung.


Inisiatif Menu Rahmah terus dapat sambutan

JOHOR BAHRU, 10 Mac- Inisiatif Menu Rahmah yang diperkenal Kementerian Perdagangan Dalam Negeri dan Kos Sara Hidup (KPDN) terus mendapat sambutan.  Sebanyak 1,191 premis makanan di seluruh negara telah berdaftar dalam portal Menu Rahmah setakat Rabu lalu.  Inisiatif itu juga akan diperluas di bazar Ramadan di negara ini. Timbalan Menteri KPDN, Senator Fuziah Salleh berkata premis yang mendaftar turut dibantu dari segi promosi dan seterusnya berganding bahu dengan kerajaan dalam menstabilkan kos sara hidup rakyat terutamanya menjelang sambutan Ramadan.

(Timbalan Menteri KPDN, Senator Fuziah Salleh)

"Kita ada satu komuniti khas sedang melihat bazar Ramadan Rahmah. Melihat kepada beberapa aspek bazar ramadan Rahmah ini antaranya berkenaan dengan yuran untuk berniaga itu direndahkan, kedua menawarkan Menu Rahmah ketiga, bekerjasama dengan rakan-rakan strategik", katanya. Beliau berkata demikian selepas pelancaran Fiesta Food Truck Menu Rahmah sempena Program Jualan Rahmah Parlimen Kulai di Johor Bahru.  KPDN turut menyediakan peruntukan e-wallet berjumlah RM11,500.00 sebagai insentif iaitu RM30.00 kepada setiap peniaga trak makanan dan RM20.00 kepada pengunjung.  Selain itu, sebanyak 30 barangan Jualan Rahmah turut ditawarkan dengan potongan harga antara 10 hingga 30 peratus meliputi keperluan asas dan barangan dapur.


KPDN kesan 21 kes seleweng diesel

PENGKALAN HULU, 9 Mac- Sebanyak 21 kes dikesan Kementerian Perdagangan Dalam Negeri dan Kos Sara Hidup (KPDN) sepanjang Ops Tiris bermula 1 Mac lalu.Timbalan Ketua Pengarah Penguatkuasa KPDN, Aris Mamat berkata ia membabitkan rampasan 93,470 liter minyak diesel bernilai lebih RM283,000.00.Antara modus operandi penyelewengan adalah menggunakan kenderaan diubahsuai untuk melakukan pembelian diesel di stesen minyak secara berulang bagi mengaburi kegiatan tersebut.

‘Ketirisan ini berlaku di banyak peringkat sama ada stesen minyak ataupun melalui pemborong. "Bukan setakat pembelian oleh warga asing di stesen minyak, tetapi ada juga perkara-perkara lain yang berlaku, katanya.Beliau berkata demikian ketika menyertai Program Kolaborasi KPDN bersama Agensi Penguatkuasa di Kompleks Imigresen, Kastam, Kuarantin dan Keselamatan (ICQS) Pengkalan Hulu, Perak.Ops Tiris dilaksanakan bagi memastikan subsidi diesel tidak mengalami ketirisan dan sampai ke pihak yang layak menerimanya.


Kerajaan ambil pendekatan sifar toleransi isu salah laku, rasuah

KUALA LUMPUR, 8 Mac- Kerajaan perpaduan sentiasa mengamalkan pendekatan sifar toleransi terhadap salah laku dan rasuah.  Perdana Menteri, Datuk Seri Anwar Ibrahim sekali lagi menegaskan, standard etika tertinggi akan terus dipertahankan dan tidak ada ruang untuk penyalahgunaan kuasa di bawah pentadbiran ini.  "Tadbir urus korporat yang baik mesti kekal sebagai asas, ini termasuk perniagaan, syarikat dan pemegang saham beroperasi.

(Perdana Menteri, Datuk Seri Anwar Ibrahim)

"Selain itu, perlu memastikan tadbir urus yang baik untuk menyediakan perlindungan yang teguh bagi perlindungan pelabur dan kestabilan pasaran kewangan dan modal," ujarnya dalam ucaptama Program Invest Malaysia di ibu negara.


PM tidak campur tangan kes Muhyiddin

(Perdana Menteri, Datuk Seri Anwar Ibrahim melawat Festival Taman Kuala Lumpur 2023 selepas merasmikan festival berkenaan di Taman Tasik Titiwangsa hari ini/ Foto BERNAMA)

KUALA LUMPUR, 9 Mac - Perdana Menteri, Datuk Seri Anwar Ibrahim menegaskan beliau tidak campur tangan dalam urusan Suruhanjaya Pencegahan Rasuah Malaysia (SPRM) yang melibatkan kes bekas Perdana Menteri, Tan Sri Muhyiddin Yassin.Jelasnya, tindakan SPRM untuk memanggil Pengerusi Perikatan Nasional itu untuk siasatan, merupakan urusan agensi berkenaan meskipun semua agensi termasuk Pejabat Peguam Negara diarahkan untuk melihat kepada kes berkaitan rasuah sebelum ini."Jadi orang yang setuju atau tidak setuju tengok kes apa pendakwaannya dan apa pertuduhannya, belum tahu apa keputusan, setakat ini hanya dipanggil. "Tetapi, untuk mengatakan semua kes yang diambil itu ada motif politik, maknanya tidak boleh tangkaplah, maknanya kes rasuah yang besar lain kena lepas," kata beliau ketika ditemui media selepas merasmikan Festival Taman Kuala Lumpur 2023 di Taman Tasik Titiwangsa, di sini hari ini.

(Perdana Menteri, Datuk Seri Anwar Ibrahim berucap pada Majlis Pelancaran Festival Taman Kuala Lumpur 2023 di Taman Tasik Titiwangsa, hari ini/ Foto BERNAMA)

Anwar turut menegaskan sesuatu kes harus dilihat satu persatu sama ada benar wujud pendakwaan politik yang disebut atau pun berdasarkan fakta bagi memastikan negara ini bersih daripada rasuah.Terdahulu, Muhyiddin hadir memberi keterangan di Ibu Pejabat SPRM, Putrajaya, pagi tadi.  Bekas Perdana Menteri itu dipercayai memberi keterangan berhubung siasatan kes salah guna dana kerajaan Program Jana Ekonomi Pemerkasaan Kontraktor Bumiputera Berwibawa (Jana Wibawa).


Syarikat pemula akan dibantu hingga disenaraikan di Bursa Malaysia

KUALA LUMPUR, 8 Mac- Kerajaan komited menyokong syarikat pemula tempatan yang mempunyai nilai tambah tinggi dari peringkat awal sehingga penyenaraian di Bursa Malaysia.  Perdana Menteri, Datuk Seri Anwar Ibrahim memaklumkan, Syarikat Pelaburan Berkaitan Kerajaan (GLIC) akan memperuntukkan RM1.5 bilion tahun ini untuk melabur dalam syarikat pemula tempatan.  Selain itu, pemberian potongan cukai dan penerbitan saham dwi kelas akan dibenarkan kepada syarikat tersenarai.

Menurut Anwar, syarikat pemula yang berjaya akan mendapat akses kepada pembiayaan peringkat seterusnya dalam negara agar mereka tidak perlu disenaraikan di luar negara. Beliau berkata demikian dalam ucaptama Program Invest Malaysia di ibu negara.


Sumbangan Malaysia kepada Turkiye bukti keakraban kedua-dua negara

KUALA LUMPUR, 7 Mac- Penyaluran dana kemanusiaan berskala besar Malaysia ke Turkiye bukti keakraban kedua-dua negara, terutama ketika mendepani cabaran semasa.  Perdana Menteri, Datuk Seri Anwar Ibrahim berkata sumbangan kecil itu bagi meringankan beban negara berkenaan, setelah dilanda bencana gempa bumi Februari lalu.  Menurutnya, Turkiye juga telah menyumbangkan RM100 juta kepada syarikat-syarikat Malaysia ketika pandemik COVID-19 melanda dunia.  "Setinggi penghargaan kepada mereka yang berkhidmat. Duta Besar Turkiye dia sahabat, ada yang bertanya, kritik saya kenapa beri banyak kepada Turkiye."Semasa kita hadapi masalah awal ketika covid dan ekonomi menurun, banyak pelabur kita di Turkiye, dan pada masa itu Presiden Recep Tayyip Erdogan dan kerajaan Turkiye membantu mencecah RM100 juta untuk selamatkan syarikat-syarikat Malaysia."Jadi persahabatan kita dua negara dan saya sebagai sahabat peribadi, tentunya mereka dalam keadaan susah, kita ringankan. Sumbangan kecil untuk ringankan beban," katanya.

Beliau berucap pada majlis Majlis Pelancaran Sambutan Bulan Pertahanan Awam Tahun 2023 dan Jamuan Makan Tengah Hari Bersama Pasukan Penyelamat Misi Bantuan Kemanusiaan dan Bencana Malaysia Ke Turkiye di Parlimen.


MBI bantu MDM operasi pascabanjir di Mersing

IPOH, 10 Mac- Seramai 47 anggota Majlis Bandaraya Ipoh (MBI) akan ditugaskan dalam misi membantu pihak Majlis Daerah Mersing (MDM) dalam operasi pascabanjir di Mersing, Johor.

Datuk Bandar Ipoh, Datuk Rumaizi Baharin berkata, sebanyak lapan aset telah digerakkan antaranya empat buah lori dan dua pacuan empat roda bagi melakukan operasi pembersihan terutamanya di Pekan Mersing.

(Datuk Bandar Ipoh, Datuk Rumaizi Baharin)

"Ini merupakan program tanggungjawab sosial korporat (CSR). "Jadi bagi saya apa yang kita buat ini sebenarnya bukan kerana hendak nama, tetapi ia tanggungjawab kita sebagai saudara sama-sama dalam pihak berkuasa tempatan dan juga dalam negara. Ini tanggungjawab kita sebagai rakyat Malaysia", katanya. Katanya, seramai 47 anggota terlibat terdiri daripada 30 penguat kuasa, 11 dari Perkhidmatan Bandar dan enam orang daripada Bahagian Bengkel.  Misi bantuan bencana banjir kali ini juga merupakan yang ke-5 buat MBI, selepas beberapa kawasan sebelum ini, antaranya di Bentong, Pahang dan Baling, Kedah.  Tambahnya lagi, MBI sentiasa bersedia bagi menghulurkan bantuan sekiranya diperlukan pada masa akan datang.


Projek tebatan banjir akan dilaksanakan segera - PM

KUALA LUMPUR, 7 Mac- Projek tebatan banjir akan segera dilaksanakan, menurut Perdana Menteri, Datuk Seri Anwar Ibrahim, Katanya, mana-mana projek yang yang dibatalkan kerana terlibat dengan rundingan terus, akan diteruskan menerusi kaedah tender terhad bagi mengurangkan kos perbelanjaan.  "Bukan isu politik. Semua projek sudah diluluskan belum tandatangan ini saya batalkan. Saya hendak pastikan kita ada tender. Dengan gunakan kaedah tender saya teruskan dengan kadar segera. Saya batalkan rundingan terus," kata Anwar yang juga Menteri Kewangan.Sebelum ini beliau memaklumkan enam projek tebatan banjir akan ditender semula dengan segera selewat-lewatnyanya bulan Jun.

(Anwar berkata projek tebatan banjir akan dilaksanakan segera)


Akta Perlindungan Data Peribadi 2010 (Akta 709) dikaji semula - KKD

KUALA LUMPUR, 7 Mac- Kementerian Komunikasi dan Digital (KKD) sedang meneliti Akta Perlindungan Data Peribadi 2010 (Akta 709) dalam meningkat kadar denda kepada pesalah yang terlibat. Jelas Timbalan Menterinya,Teo Nie Ching, kadar denda yang dikenakan pada masa kini adalah tidak setimpal. "Memandangkan bahawa denda yang dikenakan ataupun kompaun yang dikenakan setakat ini tidak seimbang dengan kesalahan, jadi memang salah satu usaha di bawah KKD sekarang adalah kita sedang meneliti dan juga mengkaji semula hukuman denda di bawah Akta 709."Kompaun atau denda yang kita kenakan terhadap kes-kes kebocoran data peribadi boleh ditingkatkan lagi supaya kesedaran dan juga tanggungjawab diletakkan di atas syarikat-syarikat dan agensi-agensi adalah berat dan lebih besar," katanya.Tambahnya lagi, CyberSecurity Malaysia (CSM) telah merekodkan 50 kes kebocoran data pada tahun 2022 dan tahun ini dari Januari hingga Februari, 49 kes telah berjaya dikesan.

(Timbalan Menteri Komunikasi dan Digital, Teo Nie Ching)

Sehingga kini, lima kes telah didakwa di mahkamah dan didenda RM54,000. Teo Nie Ching menjawab pertanyaan Ahli Parlimen Bandar Tun Razak, Datuk Seri Dr Wan Azizah Wan Ismail.


Akur larangan ceramah berbaur politik di masjid

PUTRAJAYA, 7 Mac- Semua pihak termasuk ahli politik perlu akur dengan ketetapan pihak berkuasa agama negeri untuk melarang sebarang ceramah berbaur politik di masjid.Jelas Perdana Menteri, Datuk Seri Anwar Ibrahim, larangan itu turut terpakai buat Perdana Menteri dan Menteri Besar."Yang dilarang oleh sultan dan majlis-majlis agama itu kuliah politik oleh orang-orang politik. Ini termasuk Perdana Menteri dan di Perak Menteri Besar maklumkan MB pun tak dibenarkan berucap di masjid."Jadi untuk menjadikan ini arena politik tak dibenar malah di depan Tuanku Sultan Selangor saya sebut Tuanku Sultan Selangor dah buat keputusan itu sebelum menemui saya. "Jadi bukan berunding dengan saya. Tetapi rasional yang dibuat oleh kerajaan negeri ini terlalu banyak adegan yang bicara soal agama yang terlalu keras jalur politiknya bab kepartian, jadi kalau dia tak setuju dia patut bawa memo persembah kepada Tuanku," kata AnwarTambahnya, masjid boleh terus diimarahkan dengan pelbagai program dan pengisian ilmu tetapi tidak boleh sesekali digunakan sebagai tempat menyebarkan agenda politik.

(Datuk Seri Anwar berkata semua pihak termasuk ahli politik perlu akur dengan ketetapan pihak berkuasa agama negeri untuk melarang sebarang ceramah berbaur politik di masjid)


Tidak perlu isytihar darurat - PM

KUALA LUMPUR, 7 Mac- Tiada keperluan untuk mengisytiharkan darurat di kawasan terjejas banjir.  Tegas Perdana Menteri, Datuk Seri Anwar Ibrahim, Angkatan Tentera Malaysia (ATM) telah segera membina jambatan Bailey di laluan yang terputus.  Manakala jentera persekutuan dan negeri turut bertindak secara proaktif dengan memberikan bantuan secara berkesan kepada penduduk terjejas banjir.  "Di johor, persiapan jentera persekutuan, negeri dan daerah berkesan dan dapat selamatkan banyak nyawa serta beri bantuan kadar segera.

(Perdana Menteri, Datuk Seri Anwar Ibrahim)

"Kita dah luluskan di Terengganu dan Kelantan RM50 juta, kita salurkan bantuan langsung kepada mangsa," katanya.Beliau menjawab pertanyaan Ahli Parlimen Arau, Datuk Seri Shahidan Kasim berhubung situasi pelaksanaan darurat banjir di Johor.


Pelbagai usaha dipergiat kukuhkan aliran masuk pelabur asing - PM

KUALA LUMPUR, 7 Mac- Pelbagai usaha telah dan sedang diambil oleh kerajaan dalam terus memastikan pengaliran masuk pelaburan asing berkualiti tinggi ke dalam negara. Perdana Menteri, Datuk Seri Anwar Ibrahim berkata, Pelan Induk Perindustrian Baharu 2030 juga akan diumumkan pada suku ketiga 2023 sebagai hala tuju pembangunan perindustrian yang bertumpukan aktiviti berkualiti tinggi. "Kita juga memanfaatkan pemudah untuk diperkasa dan mempercepat supaya iklim pelaburan itu tidak tertakluk pada satu tetapi diperluaskan dalam bidang-bidang pendigitalan dan teknologi maklumat yang dianggap sebagai pendekatan baru yang akan diumumkan dalam pelan induk perindustrian baru 2030 yang akan dibentangkan pada suku ketiga 2023," katanya.Tambahnya lagi, selaras dengan pelan tersebut, insentif pelaburan akan distruktur semula ke arah kadar cukai berasaskan hasil seperti mewujudkan pekerjaan bernilai tinggi dan mewujudkan kelompok industri baharu.

Sebelum ini, Anwar pernah memaklumkan dalam pembentangan Belanjawan 2023 bahawa penubuhan Jawatankuasa Pelaburan Malaysia dan Jawatankuasa Nasional Mengenai Pelaburan (NCI) akan menerajui usaha mengenal pasti pelaburan berkualiti tinggi disamping mempercepat kelulusan projek-projek pelaburan berpotensi tinggi.


PM mahu MOF terap prinsip tata kelola tegas

PUTRAJAYA, 7 Mac- Kementerian Kewangan (MOF) perlu menerapkan prinsip tata kelola yang tegas dalam semua urusan pentadbirannya.Perdana Menteri, Datuk Seri Anwar Ibrahim berkata, ia bagi mengangkat semula martabat MOF untuk lebih telus melaksana urusan perolehan dan pengagihan peruntukan kewangan kerajaan.Langkah itu juga bagi mengelakkan amalan memunggah kekayaan dengan menipu dan mengambil kesempatan dengan kontrak yang pernah berlaku sebelum ini."Maknanya saya nak Kementerian Kewangan kembali tugas dia tegas dari segi perolehan dari segi pengagihan peruntukan dan sebagainya dan memantau supaya prinsip kewangan itu lebih telus kerana ini menjadi satu misi besar memerangi segala penyalahgunaan kuasa dan penyelewengan.

"Apapun yang disebut oleh pihak kerajaan mahupun pembangkang yang cuba melekehkan hal ini saya nak bagitau bahawa ini hal serius dalam negara kalau kita tak betul-betul keras kita akan gagal," kata beliau ketika ditemui media selepas berucap pada Majlis Perhimpunan Bulanan Kementerian Kewangan di sini, hari ini.


Politik stabil, dasar ekonomi jelas tarik pelaburan AWS ke Malaysia

KUALA LUMPUR, 7 Mac- Politik yang stabil dan dasar ekonomi yang jelas antara punca Amazon Web Services (AWS) komited untuk melabur di Malaysia. Menurut Perdana Menteri, Datuk Seri Anwar Ibrahim, rundingan pelaburan bersama AWS telah bermula pada tahun 2019, namun AWS hanya bersetuju untuk melabur ketika pentadbiran kerajaan perpaduan. "Perundingan itu sejak Disember 2019 kemudian diteruskan tetapi Amazon menunggu sehingga mereka percaya kepada satu pentadbiran politik yang stabil dengan dasar dan arahan yang jelas dan ini yang menyebabkan akhirnya mereka menghubungi kami dan menyatakan kerana politik yang stabil dan dasar ekonomi yang jelas menyebabkan Amazon memilih Malaysia sebagai pangkalan mereka," kata Anwar dalam persidangan Dewan Rakyat.Tambah beliau lagi, dengan pelaburan bernilai RM25.5 bilion menjelang tahun 2037, peluang pekerjaan yang tinggi pasti akan disediakan termasuk membuka peluang kepada perniagaan tempatan untuk terus berinovasi dan berkembang di peringkat global. Anwar yang menjawab pertanyaan ahli Parlimen Bayan Baru, Sim Tze Tzin turut memaklumkan bahawa pelaburan berkenaan adalah telus.Tiada rundingan melalui ejen atau syarikat tempatan yang dilantik serta mematuhi peraturan yang ditetapkan.


Inisiatif baharu bagi kurangkan kesesakan di Tambak Johor

KUALA LUMPUR, 6 Mac - Beberapa inisiatif baharu bagi menangani isu kesesakan di Tambak Johor akan dibawa ke Kabinet untuk kelulusan.Timbalan Perdana Menteri Datuk Seri Fadillah Yusoff berkata, Jawatankuasa Khas Bagi Menangani Kesesakan di Tambak Johor telah meneliti dan bersetuju dengan pelaksanaan inisiatif baharu melibatkan keseluruhan anggaran kos lebih RM64.2 juta."Antara inisiatif baharu yang dibincangkan ialah penggabungan Dewan Penumpang Bas di Kompleks Sultan Abu Bakar di Gelang Patah dengan anggaran kos RM25 juta; menaik taraf Kaunter Pemeriksaan Lori Baharu di Zon Lori Masuk dan Bay Pemeriksaan Jabatan Perkhidmatan Kuarantin dan Pemeriksaan Malaysia (Maqis) dengan anggaran kos RM30.6 juta dan membina tandas baru untuk orang awam dengan anggaran kos RM8.6 juta," kata Fadillah di sini.Fadillah berkata mesyuarat juga bersetuju dengan cadangan pewujudan “Single Entry Point” di Sempadan Malaysia dan Singapura dan cadangan ini akan diperhalusi seterusnya oleh pihak Kementerian Dalam Negeri bersama kementerian serta agensi lain yang berkaitan dan akan diangkat dalam Mesyuarat Jemaah Menteri.Jika dipersetujui maka jawatankuasa teknikal akan dibentuk untuk berbincang dengan Singapura sama ada cadangan ini boleh dilaksanakan ataupun tidak kerana ia memerlukan perubahan dari segi perundangan dan perlu dapat persetujuan dan kerjasama pihak Singapura,” katanya.

(Fadillah bercakap dalam sidang media di lobi Parlimen selepas mempengerusikanMesyuarat Jawatankuasa Khas bagi menangani kesesakan di Tambak Johor)

Fadillah berkata mesyuarat turut mengambil maklum mengenai status Pelaksanaan Penubuhan Agensi Tunggal Kawalan Sempadan dan Pintu Masuk (Single Border Agency – SBA) sebagai salah satu inisiatif jangka panjang meningkatkan kecekapan pengurusan di pintu masuk negara.“Kerajaan menjangkakan SBA akan mula dilaksanakan secara berperingkat bermula Januari 2024,” katanya.Beliau berkata pelaksanaan SBA akan dapat menghasilkan pengurusan yang lebih terselaras, penguatkuasaan dan kawalan yang lebih cekap serta peningkatan integriti dalam pengurusan di pintu masuk.Mengenai status pelaksanaan 23 inisiatif sedia ada di Kompleks Imigresen, Kastam dan Kuarantin (ICQ) Bangunan Sultan Iskandar dan Kompleks Sultan Abu Bakar (KSAB), beliau berkata ia telah 62 peratus dilaksanakan.


Warga KKD jadi 'duta' akar umbi

PUTRAJAYA, 6 Mac- Warga Kementerian Komunikasi dan Digital (KKD) perlu membudayakan sikap ingin tahu masalah yang disuarakan rakyat jika isu itu berkaitan dan berada bawah seliaan kementerian. Menterinya, Fahmi Fadzil berkata warga KKD harus membudayakan ikhtiar baharu menjadi 'duta' atau 'wakil' di peringkat akar umbi terutamanya berkaitan isu komunikasi dan capaian liputan internet."Sebagai contoh, kemana-mana sahaja kita pergi kita akan semak talian telefon bimbit kita, internet kelajuan dia berapa? Jadi ini yang kita minta warga KKD budayakan di mana-mana sahaja kita berada, uji talian tu sekiranya tidak berapa elok maklumkan kepada SKMM untuk segera diselesaikan."Inilah yang boleh kita anggap sebagai duta ataupun wakil kementerian di peringkat akar umbi untuk kita faham dan segera selesaikan. Kalau boleh janganlah sampai ada rakyat hantar aduan kata tempat ini tidak ada talian atau internet. Kita ambil inisiatif dahulu dan ambil usaha selesaikan segera," kata Fahmi selepas Majlis Perhimpunan Bulanan KKD di sini.

(Warga KKD perlu membudayakan sikap ingin tahu masalah yang disuarakan rakyat jika isu itu berkaitan dan berada bawah seliaan kementerian/BERNAMA)


Tingkat promosi bakat Malaysia - Hannah

KUALA LUMPUR, 6 Mac - Usaha mempromosi bakat Malaysia yang mampu beraksi di pentas dunia melalui pelbagai kerjasama perkongsian strategik akan ditingkatkan. Menteri Belia dan Sukan, Hannah Yeoh menerusi catatan Facebooknya berkata pertemuan dengan pelumba cilik, Travis Teoh, di Parlimen baru-baru ini membuatkan beliau kagum dengan impian kanak-kanak 12 tahun itu dalam sukan permotoran.Satu panggilan video dengan juara dunia dua kali Formula Satu (F1), Fernando Alonso dibuat, mengenai perkembangan kerjaya pelumba muda itu selepas Travis dipilih sendiri oleh Alonso untuk menyertai program pembangunan bakat muda bawah syarikat Pengurusan A14 milik pelumba F1 itu.

"Saya bertanya kepada Travis sama ada dia boleh memberitahu saya sesuatu tentang dirinya. Jawapannya meninggalkan kesan yang berkekalan - saya bekerja keras untuk segala-galanya...untuk merealisasikannya, saya terus akan bekerja lebih keras."Ini bukan jawapan biasa daripada budak lelaki berusia 12 tahun. Saya tahu dia serius tentang perlumbaan. Saya mahu pastikan tidak terlepas menyokong bakal juara dunia Malaysia," katanya.Travis mula melibatkan diti dalam dunia sukan permotoran semasa berusia enam tahun bawah bimbingan Double R Motorsport (DRM) yang dimiliki oleh Mohd Rohairijaz Mohd Ropin.Sebelum ini, Travis memenangi pelbagai gelaran kebangsaan dan antarabangsa termasuk DPK Racing serta muncul juara kelas OK pada Kohanan Dunia FIA-CIK 2022.


Permaisuri berkenan berangkat lawat Hospital Sultanah Hajjah Kalsom

CAMERON HIGHLANDS, 6 Mac- Raja Permaisuri Agong, Tunku Hajah Azizah Aminah Maimunah Iskandariah hari ini berkenan berangkat mengadakan lawatan ke Hospital Sultanah Hajjah Kalsom, di sini.  Baginda yang tiba di perkarangan hospital pada pukul 10.15 pagi disambut Menteri Kesihatan, Dr Zaliha Mustapa dan Pengarah Kesihatan Pahang, Datuk Dr Nor Azimi Yunus, serta kakitangan hospital berkenaan.  Baginda meluangkan masa selama satu jam melawat wad bersalin di hospital tersebut dan menyampaikan cenderamata serta sumbangan kepada pesakit.  Baginda turut berkesempatan mendengar persembahan taklimat oleh Datuk Dr Nor Azimi dan beberapa pegawai perubatan.  Selain itu, baginda juga mendengar taklimat prosedur pembedahan oleh Pakar Pembedahan Am yang diadakan menerusi video secara langsung dari Dewan Bedah.

Hospital berkenaan yang mula beroperasi pada tahun 2007, mempunyai kapasiti 40 katil pesakit, empat wad, empat bilik bersalin dan dua dewan bedah.  Hospital itu juga mempunyai kakitangan seramai 229 orang, termasuk 16 pegawai perubatan, 58 jururawat dan 20 penolong pegawai perubatan.


Agong berkenan berangkat ke Majlis MoU, perkasa pemantauan guna tanah

CAMERON HIGHLANDS, 6 Mac- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat ke Majlis Menandatangani Memorandum Persefahaman (MoU) antara Pejabat Daerah dan Tanah Cameron Highlands dan Perbadanan Kemajuan Cameron Highlands dengan Agensi Angkasa Malaysia (MYSA), Institut Penyelidikan Air Kebangsaan (NAHRIM) dan Aerodyne Group, pagi tadi.  Ia bersempena dengan lawatan khas baginda ke Cameron Highlands sejak Sabtu lepas.  MoU bersama MYSA merupakan inisiatif pemerkasaan pemantauan guna tanah di Cameron Highlands melalui teknologi satelit serta perkongsian data.  Manakala kerjasama bersama NAHRIM adalah bagi meningkatkan kecekapan pengurusan sedimen melalui penggunaan NAHRIM Environmental Dredging System dalam usaha memelihara sumber air, di sini.

Sementara itu MoU bersama Aerodyne pula merupakan usaha tambah baik kaedah pemantauan terhadap pematuhan dalam pelaksanaan projek di Cameron Highlands dengan mengoptimumkan penggunaan teknologi dron.  Kerjasama merangkumi ruang angkasa, tanah dan air diyakini mampu menambah baik kualiti tadbir urus di daerah tersebut.


Malaysia dijangka tidak alami kegawatan ekonomi tahun ini

KUALA LUMPUR, 6 Mac- Malaysia dijangka tidak akan mengalami kegawatan ekonomi pada tahun ini. Timbalan Menteri Kewangan, Datuk Seri Ahmad Maslan berkata, jangkaan ini berdasarkan prestasi pertumbuhan ekonomi negara yang dijangka berkembang sekitar 4.5% pada tahun ini. Malah, Tabung Kewangan Antarabangsa (IMF) dan Bank Dunia turut mengunjurkan kadar pertumbuhan eknomi Malaysia pada tahun 2023 pada kadar 4.4% dan 4%. Jangkaan ini adalah selari dengan unjuran pertumbuhan ekonomi dan perdagangan global yang diunjurkan dengan lebih perlahan pada tahun ini.  "Hal ini berdasarkan takrifan kegawatan atau kemelesatan ekonomi secara teknikal adalah apabila sesebuah negara mengalami penguncupan ekonomi iaitu pertumbuhan negatif suku tahunan sebanyak dua kali berturut turut. "Kerajaan akan terus mengutamakan pertumbuhan ekonomi negara dan pembangunan yang sakmasa untuk rakyat serta menjadikan Malaysia sebagai destinasi pelaburan yang lebih menarik dengan memudah cara proses pelaburan.

(Timbalan Menteri Kewangan, Datuk Seri Ahmad Maslan)

"Mewujudkan lebih banyak syarikat formula berinovasi tinggi dan mencipta lebih banyak peluang pekerjaan," katanya. Beliau menjawab pertanyaan wakil Bagan Serai, Datuk Idris Ahmad.


Beberapa RnR akan dibina di Lebuhraya LTU

KUALA LUMPUR, 6 Mac- Beberapa Hentian Rehat dan Rawat (RnR) akan dibina di sepanjang laluan Projek Lebuhraya Lingkaran Tengah Utama (LTU) yang kini masih dalam proses untuk disiapkan. Timbalan Menteri Kerja Raya, Datuk Seri Abdul Rahman Mohamad berkata, antara lokasi yang dipilih termasuk kawasan Bentong dan Lipis di Pahang dan Gua Musang di Kelantan. "Saya berpendapat antara tiga ke empat Pusat Rehat dan Rawat sepanjang Lebuhraya Lingkaran Tengah Utama itu sudah pasti akan digunakan oleh masyarakat pantai timur. "Antaranya di kawasan-kawasan yang saya nyatakan tadi dan juga diserahkan kepada pihak PBT untuk penyelenggaraan dan juga untuk menentukan segala kemudahan yang kita laksanakan sepanjang kawasan Lebuhraya Lingkaran Tengah Utama itu," katanya.

(Timbalan Menteri Kerja Raya, Datuk Seri Abdul Rahman Mohamad)

Beliau menjawab soalan tambahan Ahli Parlimen Pasir Mas, Ahmad Fadhli Shaari.  Projek lebuhraya bebas tol itu bakal menghubungkan Negeri Sembilan, Pahang dan Kelantan.